Gurasoentzako baliabideak - Elgoibarko Udala\n“Jira bueltan” euskarazko jolas eta kanten DVD-liburuxka\nEuskararen transmisio kanpaina\nUme eleanitzen gurasoentzako gida\n0-6 urteko ume elebidunen gurasoentzako gida\nINFOGRAFIA “EUSKARATIK ELEANIZTASUNERA: Etorkizunerako aukera gehiago”\nElgoibarko Udalak, Badihardugu elkartearen “ahotsak ikasgelan” proiektuaren baitan, eta Eskoriatza, Aretxabaleta eta Eibarko udalekin elkarlanean, Jira bueltan izeneko liburuxka eta DVDa argitaratu zuen 2018ko abenduan. Lau herrietako 9 ikastetxetako 300 haur baino gehiagok hartu zuten parte egitasmo honetan. Gurean, Herri Eskolako eta Ikastolako haurrak izan ziren parte hartu zutenak.\n51 kanta eta jolas jaso ziren guztira. Adineko 60 lekuko baino gehiagoren testigantzetan oinarritutako kantak eta jolasak dira, gehienak Debarrokoak.\nIkasturte honetan ere, ikastetxeetan banatuko du Jira Bueltan liburuxka-DVDa Elgoibarko Udalak, Lehen Hezkuntzako 1. mailan, hain zuzen. Hori bai, aisialdian erabiltzeko ere oso aproposa da material hau, guraso zein hezitzaileentzat.\nGainera, liburuxka-DVDan datozen kanta eta jolas guztiak “Ahotsak Ikasgelan” webgunean ere jarri dira herritarren eskura: http://ikasgelan.ahotsak.eus/fitxak/ .\nBilduma bat: 14 jolas, 30 kanta-jolas eta 7 abesti\nLiburuxka (letrak, azalpenak, irudiak) eta DVDa (bideoak)\nBikote eta ezkonberriei zuzenduriko transmisio kanpaina\nGurasoekin egiten den bezala, bikote eta ezkonberriei zuzenduriko kanpaina ere antolatzen du urtero Udalak. Bikoteek ere etorkizunean guraso izan nahi badute, oraintxe dute euskara ikasteko edo sakontzeko aukera.. Horrela, euren ondorengoei hitz egin, ipuinak kontatu eta eskolako lanak egiten lagundu ahal izango baitiete. Gauza jakina da, hizkuntza baten ikasketa prozesua ez dela berehala burutzen eta, horrela, gauzak ulertzeko eta, era berean, elkarrizketa batean moldatzeko gaitasunaz jabetu arte, gutxienez, bi urte behar direla euskaltegi batean.\nBeraz, bikote eta ezkonberriak euskara ikastera animatu nahi ditu Elgoibarko Udalak, eta horretarako, “zure eginkizuna, bere etorkizuna”. Lemadun kanpaina jarri du martxan.\nKanpaina hau bideratu ahal izateko ere, ezinbestekoa izan da Elgoibarko epaitegiko langileen laguntza, bikoteek epaitegian euren datuak ematerakoan jasoko baitute Udalaren mezua eta triptikoa..\nBikoteen hizkuntza gaitasuna kontuan harturik, hiru mezu ezberdin prestatu ditu UdalekoEuskara Batzordeak:\nBikote euskaldunei zuzendutakoa.\nBikote erdaldunei zuzendutakoa\nBikote mistoei zuzendutakoa\nBeraz, zorionak emateaz gain, euskara erabiltzeko edota ikasteko aholkua ematen die Udalak bikoteei eta ez hori bakarrik, euskara ikasteko udalak ematen dituen dirulaguntzen berri ere ematen die.\nHaurra izan berri duten gurasoei zuzenduriko kanpaina\nFamilia da hizkuntza transmititzeko biderik nagusiena eta errazena. Transmisio horretan gurasoek duten garrantziaz oharturik, Udalak haurra izan berri duten gurasoei zuzenduriko kanpaina jarri zuen martxan 2001ean eta ildo beretik jarraitzen du.\nKanpaina hau bideratu ahal izateko, hiru euskarri erabiltzen ditu udalak:\nGutuna: zorionak emanez eta euskara erabiltzeko edota ikasteko aholkua emanez, horretarako Udalak ematen dituen dirulaguntzak gogora araziz.\nTriptikoa: gurasoen hizkuntza gaitasuna kontuan harturik, hiru mezu ezberdin prestatu ditu Udaleko Euskara Batzordeak: lehenengoa, guraso euskaldunei zuzendutakoa; bigarrena, guraso erdaldunei zuzendutakoa; eta hirugarrena, guraso mistoei zuzendutakoa.\n“Punpalaplan Euskal Jolasen Bilduma (3)”: Udalak, orain arte, “Kontu Txikiak” eta “Txikia Izanik” izeneko materiala banatu du haurra izan berri duten gurasoen artean.\nBeraz, transmisio kanpainaren bidez, Udalak euskara erabiltzeko edota ikasteko deia egin eta euskara ikasteko ematen dituen diru-laguntzen berri eman nahi die haurra izan berri duten gurasoei. Hala, 0-12 urte bitarteko haurrak dituzten gurasoek matrikularen erdia ordainduko dute Elgoibarko euskaltegietan, eta halaber, beka lortzeko aukera ere izango dute.\nKanpaina bideratu ahal izateko, ezinbestekoa da Elgoibarko bake epaitegiko langileen laguntza, gurasoek epaitegian haurra inskribatzerakoan jasotzen baitituzte Udalaren mezua eta triptikoa. Euskarazko jolas eta abestiei buruzko materiala “Punpalaplan Euskal Jolasen Bilduma” jasotzeko, berriz, Kultur Etxera, Udaleko Euskara Sailera, bertaratu beharko dute, bulego orduetan (07:30-15:00).


Portable Portable Mini Kimika Lehorra Analizatzaile Biokimiko Biokimiko Fabrikatzaileak\nMecan Medicar PROFESIONAL PROFESIONAL PROFESIONALA PROFAKZIO PROFESIONALA FAMINATZAILEAK, MECANek 15 urtetik gorako Mecanek. McL-100ek larrialdietatik hainbat aplikazio ditu Larrialdietatik Laborategietara, ICUtik Kirurgia Zentroetara, etxetik arnasguneetara, etxetik anbulantziara. Kimika automatikoen analizatzaile eramangarria da, biokimika klinikoen analisian aplikatzen dena litio heparin antikoagulantearekin odol, serum eta plasma osoa.\nKimika lehor lehorreko analizatzailea analizatzaile lehorra\nZentrifugazio, uren tratamendu sistema eta mediku profesionala. Edonork 3 pauso bakarrik funtziona dezake. Gehitu 100 odol osoa diskoan, jarri diskoa analizatzailean eta atzeratu 12 minutu txostena inprimatzeko.\nLagin txikiaren bolumena\nLaginaren bolumena kimika analizatzaile normalaren% 10-20 da.\nMoldearen arabera neurtutako lagina eta diluzio bolumena probatu, ausazko erroreik gabe.\nEz da eramateko\nPortable, 5 kg, 0,02m3\nEman AC eta DC potentzia, leku higikorrean eta kanpoko erabiltzeko egokia.\nAuto QC eta denbora erreala kalibratu.\nXenon lanpara estroboskopikoa, zerbitzuaren bizitza ehun milioi aldiz baino gehiago da.\nEz da barruko fluidoen fluxuik, ez ponpa eta balbula, murriztu makina errua.\nLagin mota Anti-koagulazioa odol osoa, serum, plasma\nLaginaren bolumena 100UL\nBarra kodea Bi dimentsiotako barra kodea\nProbatzeko denbora 12Mini / pertsona\nProba printzipioa Xurgapen espektroskopia, transmisio turbidimetria\nProba metodoa amaierako puntua, zinetikoa, denbora finkoa, turbidetria eta abar.\nTenperatura 37 ± 0,2 gradu Celsius\nIzangaitiar& Kalibratu Auto proba denbora errealean\nLan giroa Tenperatura: 10-32 gradu Celsius hezetasuna:<% 90\nSistema optikoa Alderantzizko optikoa. 340nm, 405nm, 450m, 505nm, 546nm, 578nm, 630nm, 850nm\nArgi iturri 12V / 20W, Walksten Halogen Lanpararen bizitza 2500 ordutik gora iristen da\nEnergia hornidura AC100V-240V, 50-60Hz\nInterfaze 7,0 hazbeteko benetako kolorea LCD ukipen pantaila, hizkuntza anitzeko aukera.\nVet bertsioa aukerakoa da\nBiltegiratze >100000 Emaitzak\nInprimagailu Inprimagailu termikoa eta kanpoko inprimagailua\nDatu portua 4 USB, 1 RS232. WiFi-ren software berritzeko funtzioa\nTamaina 31 cm (h) * 21cm (w) * 28 (l) cm\nAnimalien motak 10eko espezieak\nEragiketa sinplea, zentrifugazio librea, urak tratatzeko sistema eta mediku profesionala, edonork 3 pauso bakarrik funtziona dezake.\n1.Zein da produktuen denbora beruna?\n2.Zein da zure salmenta osteko zerbitzua?\nLaguntza teknikoa eskaintzen dugu eskuliburu eta bideo bidez; Galderak egin ondoren, gure ingeniariaren erantzuna mezu elektroniko bidez, telefono dei edo prestakuntzaren bidez lor dezakezu. Hardwarearen arazoa bada, berme-aldiaren barruan, ordezko piezak doan bidaliko dizkizuegu, edo itzultzen zara zuretzako askatasunez konpontzen.\n20000 bezeroek baino gehiagok Mecan aukeratzen dute.\n2.Mecanek geldialdi bakarreko soluzioak eskaintzen ditu ospitale berriei, klinikek, laborategiek eta unibertsitateek, 540 ospitalek, 540 klinika, Malaysia, Afrikan, Europan eta abarretan, zure denbora, energia eta dirua aurreztu ditzakegu. .\n4.Ecan-ek zerbitzu profesionala eskaintzen du, gure taldea ondo tindatuta dago


Euskaldunak – 42 orrialdea – Tropela.eus bloga\nEuskaltel-Euskadiren erakustaldia Urkiolan\nAspaldi ez genuen ikusten Euskaltel-Euskadi horrelako erakustaldirik ematen. 2003 eta 2004 urteetako garaiak ekarri zizkidan gogora. Egia da Urkiolako Igoera ez dela garai batekoa eta ProTour mailatik oso urrun dagoela baina zaletuak gozatzeko horrelako lasterketa batzuk irabaztea inoiz ez dator gaizki. Talde laranja proba irabazteko talde sendo batekin etorri zen eta aurkari gutxi izan arren Valverde, Karpets, Ricco, Pecharroman, Serrano eta abar ere proba hori irabazteko asmotan etorriko ziren. Azken igoeraren aurretik izandako erorketak ere asko lagundu zion taldeari hautagaietako batzuk indar asko xahutu behar izan zituztelako tropelera itzultzen.\nGauzak honela Iban Mayok ez zuen aurkaririk izan Urkiolako Igoera irabazteko. Euskaltel-Euskadiko liderra gorputzaldi onean da, ezinhobean esango nuke, eta hau bai buruz eta bai hankaz ongi dagoenean geldiezina da. Eta denok dakigun bezala, liderra ongi dabilenean talde osoa ere askoz hobeto ibiltzen da eta halaxe izan zen.\nTaldeko guztiek Continue reading “Euskaltel-Euskadiren erakustaldia Urkiolan”\nBidaltzailea:Tropela Elkartea 2006-08-14 2006-08-15 Hemen argitaratua:EuskaldunakIruzkin 1 Euskaltel-Euskadiren erakustaldia Urkiolan sarreran\nIban Mayorentzat Burgosko Itzulia\nAzken etapan ez da inolako sorpresarik egon eta igorrekoak nahiko lasai eutsi dio lidergoari. Ondorioz, berarentzat Burgosko Itzulia eta podiumera irabazlearen maillot morea eta saria jasotzera. Garaipen oso garrantzitsua punturik ahulena bezala burua duen batentzat. Iban Mayo konfidantzarekin eta buruz ongi, kontzentratuta, dagoenean edozertarako gauza da zaleok ongi dakigu.\nAurten lortzen duen 3. garaipena du eta berriz ere euskal zalegoa itxaropentsu da Espainiako Vueltari begira. Igorrekoak Vueltan parte hartuko du eta faboritoen artean jarri beharko genuke. Halere, Tourrean ikusi bezala edozertarako gauza da eta lehen astean etxera joango balitz inor ez litzateke harrituko. Continue reading “Iban Mayorentzat Burgosko Itzulia”\nBidaltzailea:Tropela Elkartea 2006-08-10 2006-08-11 Hemen argitaratua:EuskaldunakUtzi iruzkina Iban Mayorentzat Burgosko Itzulia bidalketan\nMayo garaile Burgosko etapa erreginean\nGaur amaituko da Burgosko Itzuliaren 28. edizioa eta itxura guztien arabera Iban Mayo izango da garaile atzoko etapa irabazi ostean.\nNeilako Lakuetan amaitzen zen atzoko etapa eta txirrindulari askok beraien saiakera burutu bazuten ere, azken igoeran Mayok egindako erritmo aldaketa gogorrak garaipena eman zion. Inork ez izan zion jarraitu eta 21 segundoko aldea atera zion bigarrenari, Soler kolonbiarrari. Sailkapen nagusian lider jarri da eta bigarrena den Jose Antonio Pecharromani 49 segundoko abantaila ateratzen dio.\nMiranda de Ebro eta Burgos artean gaur jokatuko den etapan ezustekorik ezean, Mayo izango da aurtengo Burgosko Itzuliko garailea eta badirudi Continue reading “Mayo garaile Burgosko etapa erreginean”\nBidaltzailea:Tropela Elkartea 2006-08-10 2006-08-11 Hemen argitaratua:Euskaldunak6 iruzkin Mayo garaile Burgosko etapa erreginean sarreran\nDanimarkako lehen etapa eta lidergoa Galdosentzat\nLehengo astean Valoniako itzulian egin zuen bezala gaur Danimarkako Itzulian lehen etapa irabaztea lortu du eta ondorioz lidergoa ere bai. Ea Valonian baino egun gehiagoan mantentzen duen lidertza.\nDanimarkako Itzuliak, ordea, maila hobea du. Ikusi besterik ez dago ermuarrarekin batera bere atzetik zein saru diren: Haselbacher (Gerolsteiner) eta O’Grady (CSC). Biak esperientzia handikoak eta azkarrak.\nSailkapen orokorrean Aitor Galdos dugu lider, noski eta gainsariei esker, 4 segunduko aldea ateratzen dio Haselbacherri eta 6 segundukoa O’Gradyri.\nAnimo Aitor eta jarraitu horrela!! Beharbada bi garaipen hauekin talde handiagoek arreta gehiagorekin jarraituko zaituzte.\nBidaltzailea:Tropela Elkartea 2006-08-02 2006-08-07 Hemen argitaratua:EuskaldunakIruzkin 1 Danimarkako lehen etapa eta lidergoa Galdosentzat sarreran\nEneritz Iturriaga Espainiako erlojupekoko txapelduna\nIazkoa errepikatuz Eneritz Iturriaga (Fassa Bortolo Top Girls) aurten ere Espainiako txapelketan erlojupean irabazita etxeratuko da. Denboraldi erdia osasun arazoekin ibili da baina Italiako Giroan txukun aritu ostean aurtengo bere lehen garaipena lortu du. Gainera nahiko erraz lortu duela esan genezake uneoro denborarik onenak markatuz joan baita eta azkenean minutu bateko aldea atera baitio bigarrenari.\nCristina Alcaldek egin duen lan bikaina ezin aipatu gabe utzi, nafarrak 4. postuan sailkatzea lortu baitu.\nBeste euskaldunei dagokienez, Maria Gallastegi zazpigarrena izan da, Iosune Murillo eta Leire Olaberria 12 eta 13. postuetan geratu dira eta Agurtzane Elorriaga 18.a.\nBidaltzailea:Tropela Elkartea 2006-07-29 2006-07-30 Hemen argitaratua:EuskaldunakIruzkin 1 Eneritz Iturriaga Espainiako erlojupekoko txapelduna sarreran\nBidalketa berrienak 1 … 40 41 42 43 44 45 Bidaleta zaharrenak\n#459 Tropela.eus podcastak: 2020ko Espainiako Vuelta errepasoa – 18. etapa 2020-11-08\n#458 Tropela.eus podcastak: 2020ko Espainiako Vuelta errepasoa – 17. etapa 2020-11-07\n#457 Tropela.eus podcastak: 2020ko Espainiako Vuelta errepasoa – 16. etapa 2020-11-07\n#456 Tropela.eus podcastak: 2020ko Espainiako Vuelta errepasoa – 15. etapa 2020-11-06\n#455 Tropela.eus podcastak: 2020ko Espainiako Vuelta errepasoa – 14. etapa 2020-11-05\n#454 Tropela.eus podcastak: 2020ko Espainiako Vuelta errepasoa – 13. etapa 2020-11-03\nAnalisia (104) Ardenetako Hirukoa (23) Atzera begira (19) Aurre analisia (86) Beste lasterketak (64) Bide bazterretik (21) Dauphiné Kriteriuma (23) Donostia Klasikoa (29) Dopin auziak (61) Emakumeen Bira (16) Emakumezkoak (32) Errepasoa (410) Espainiako Vuelta (224) Euskal Bizikleta (9) Euskaldunak (223) Euskal Herriko Itzulia (100) Euskara (31) Frantziako Tourra (399) Gazteak (58) Gizonezkoak (39) Ibilbideak (74) Iritzia (158) Italiako Giroa (245) Klasikoak (43) Laguntzaileak (13) Lehiaketak (74) Multzoak (71) Munduko Txapelketa (34) Olinpiar Jokoak (12) Paris-Niza (37) Podcastak (440) Sailkapenak (13) Sariak (40) Taldeak (42) Teknologia berriak (6) Tirreno-Adriatikoa (6) Tour Down Under (10) tropela.eus (18) tropela.net (63) Tropela Elkartea (108) Tropeletik (5) Txirrindulariak (55) Txirrindularitza (403) Zaleak (27) Ziklokrosa (12)


Euskal dantza tradizionala, ikuskizun bihurtuta — dantzan.eus\nHemen zaude: Hasiera › Hemeroteka › Euskal dantza tradizionala, ikuskizun bihurtuta\nEuskal dantza tradizionala, ikuskizun bihurtuta\nSutargi ikuskizunarekin lortutako arrakastaren ildotik eta ia zazpi urteko ibilbidearen ostean, Aukeran konpainiak lan berria aurkeztu zuen iaz: “Izena duen guztia omen da”\n“Izena duen guztia omen da” mitoetan oinarrituta dagoen ikuskizuna da. Bertan euskal tradizioan oso sustraituta dauden pertsonaiak agertzen dira: euskal mitologiaren emakumezko jeinu gorena den Mari; gizaki eta artaldeak jaten zituen suge itxurako jeinu gaiztoa; Basajaun, basoetako jauna edota euskal mitologian emakume itxura baina ahate oinak dituzten Lamia famatuak, besteak beste. Lan berri honekin konpainia egonkor moduan finkatzea du helburu Aukeran-ek. 10 dantzarik hartzen dute parte (horietatik lau gizonezkoak dira eta beste sei, berriz, emakumezkoak). Era berean, musika zuzenean aurkezten da Muruamendiarazek berak landutako koreografiarekin bat eginez. Bilboko Arriaga Antzokian datorren apirilaren 24 izango dira.\nZortzi minutuko iraupena zuen “Aukeran” koreografia izan zen izen bera daraman dantza konpainia gipuzkoarraren abiapuntua. Edu Muruamendiarazek sortu eta zuzentzen duen dantza taldeak 1997. urteko Euskal Koreografoen lehen erakusketan hartu zuen parte estrainekoz. Lortutako arrakastaren ildotik, handik urte batera beste koreografia bat prestatu zuten. “Akilimarro” deitzen zen bigarren lan txikiarekin ere Euskal Koreografoen erakusketan izan ziren. «Ikusi genuen jendeari gustatu egiten zitzaizkiola guk egiten genituen gauza horiek eta, beraz, konpainia sortu genuen ez bakarrik koreografiak egiteko, baizik eta espektakuloak egiteko. Horrela, taldea 1997. urtean sortu bazen ere, ikuskizunen mundura 1998. urtean egin genuen jauzia», dio konpainiako zuzendari Muruamendiarazek.\nDantza txapelketa ugaritan ibilitakoa da Edu Muruamendiaraz. «Horietan nituen asmo eta gogo guztiak asetu nituenean, ordea, konturatu nintzen bazegoela dantzaren mundura lotuta jarraitzeko beste bide bat, ez bakarrik txapelketarena. Horregatik heldu nion dantza konpainia sortzearen proiektuari», azaltzen du Muruamendiarazek.\nDantzarako grinak eta, zergatik ez, maitasunak bultzatutako ekimen horrek bidea astiro-astiro hasi zen egiten, jendearen txalo eta onespenak bultzatuta. Gero eta koreografia eta ikuskizun gehiago hasi ziren lantzen eta 1999. urtean musikariak sartu ziren taldea osatzera. Bi txalapartari izan ziren hasiera, eta handik gutxira, musika gehiagoren beharra ikusita, trikitixa, txirula eta ahotsak heldu ziren “Aukeran” dantza konpainiara.\n2001. urtean konpainiak bere estraineko ikuskizun potentea taularatu zuen. “Sutargi” lanak kritikaren laudorioak jaso zituen, baita ikus-entzuleen txalo zaparradak ere Muruamendiarazek berak dioenez horiek dira lortzen zailenak. Ordura arte egindako koreografia guztiek bat egiten zuten “Sutargi” ikuskizun koloretsu eta zirraragarrian: «Koreografia guztiei aurpegi garbiketa bat egin genien eta ordu bat baino gehiagoko ikuskizuna sortu genuen», dio Eduk. Espektakuluaren arrakasta erabatekoa izan zen eta horren eredu dira konpainiak egin zituen 60 emanalditik gora. Atzerrian, Frantzia eta Espainia aldean, ere zazpi emanaldi inguru eman zituzten, horretan ere, kritikaren laudorioak jasoaz. Urteetako lanaren ostean, arrakastaren zaporea dastatzen hasi zen Muruamendiarazek gidatutako proiektua.\nHain zuzen ere, lortutako arrakasta hori pizgarri izan zen proiektuarekin aurrera jarraitzeko. Jendearen onespenak eta jasotako laudoriek emandako indar berriekin, iaz estreinatu zuen konpainiak bere bigarren espektakulu handia: “Izena duen guztia omen da”, gaur egun ikusgai dena.\nIdentitate propioa duen dantza konpainia da Aukeran. Gaur egun hamar dantzarik, bost musikarik eta teknikoek osatzen dute taldea. Horrelako formato txiki batean aitzindari den konpainia izan da, gainera. «Orain arte denak izan gara dantza talde tradizionalean aritutakoak. 60-70 laguneko taldeak ziren horiek. Aukeran taldean, ordea, formato txikiago bati heldu diogu. Dantzari eta musikari gutxik osatzen dugu taldea eta asmoa kalitateko ikuskaria lor-tzea da. Formato hori landu dugun estraineko taldea izan gara eta horrek bere abantailak eta eragozpenak ditu. Lau urte pasa ostean, ibilbide bat daukagu. Antzokietan sartzea lortu dugu eta hori euskal dantzetan oinarritutako espektakulu batentzat nahiko zaila zen orain arte», azaltzen du Muruamendiarazek.\nMentalidadearen aldaketa aldarrikatzen du bergararrak. Askotan dantzan, eta beste hainbat kultur ekimenetan ere, kanpora, atzerrira, so gelditzen da jendea. Etxekoa ez denaren kalitatea mirestea eta hura goratzea “kirol” zabaldua da gurean ere: «Gure asmoa jendeak hemen egiten dugunaren berri izatea da. Zaila dela?, hori jakin badakigu, baina hori da gure helburua».\nDantza tradizionala dute oinarri Aukeran dantza konpainiak landutako ikuskizunek. Ez dute tradizioa ahazten, baina hortikan aurrera euren ereduak lantzen dituzte dituzte. Ez dute, ordea, ezer aldatzen: «Tradizioa mantendu behar da. Ni ez naiz inor hori aldatzeko. Gertatzen dena da nik beste bide bat jarraitzen dudala. Jendea, dantzariak, lehengo gauzetaz aspertuta daudela iruditzen zait edo behintzat eboluzio hori nabaritu dut nik. Gauza berriak egin nahi dituzte».\nDantza da Aukeran konpainiak prestatu eta garatzen dituen ikuskizunen oinarria. Hala ere, dantza horrek hainbat apaingarri dituen soinekoa janzten du. Dantzaz gain, musikak, argiztapenak edo jantziek ere paper garrantzitsua jokatzen dute eszenatokian bertan. Horiek guztiek eskaintzen dituzten baliabide indibidualak uztartuz, dizdira berezia duen ikuskizuna lortzen da “bat gehi bat ez dira bi” esaera famatuak zentzua hartzen du Aukeran-en dantza ikuskizunetan.\n«Dantzak izan ditzazkeen gabeziak, musikaren edo argiaren ezaugarri onuragarriekin osatzen da. Dena da inportantea ikuskizun bat prestatzerakoan. Dantza da oinarria bai, baina beste guztia ezin da alde batera utzi», argitzen du Edu Muruamendiarazek berak. Zentzu horretan Aukeran dantza konpainiako zuzendariak argi dauka ikuskizunak asko galduko lukeela dantzara bakarrik mugatuko balitz: «Zenbat kalitatezko gauza gehiago sartu, are gehiago eskertuko du ikuskizunak».


Kapitalismo basatia –gaur egun neoliberalismo deitzen dioguna–, Europan eta Europar Batasuneko instituzioetan dago. Bozetan hautatuak izan ez direnek (multinazionalak, bankuak, inbertsio funts handiak...) euren lobbyekin eta presioarekin EBren batzordeak kontrolatzen dituzte, euren intereseko araudi eta legeak markatuz. Kapitalaren edo merkatarien Europa izenez ezagutzen dugun horren parte dira. Presio talde horiek inposaturiko doikuntza politiken ondorioak langileek eta herritarrek jasaten dituzte: langabezia eta txirotasuna, soldata eta pentsio eskasak, murrizketak osasungintzan, hezkuntzan eta menpekotasun laguntzetan...\nErrealitate horren aurrean, Europako ezker politikoa, jendartea eta sindikatuak isolaturik eta elkartu gabe egon dira. Greziak 2015ean erakutsi zuen EBn konkista sozialak defendatu ahal izango ditugula soilik lortzen badugu mugaz gaindiko mobilizazioak sortzea. Zentzu horretan, onuragarriak dira austeritatearen kontrako Europako “B plana” eraikitzeko egiten ari diren saiakerak. Lehen pausoak Alemanian eman dira, Varoufakis greziar ministro ohiaren eskutik, DIEM25 proposamenarekin. Pasa den asteburuan Madrilen izan du jarraipena proposamen horrek, eta bertan euskal ordezkariek ere hartu dute parte.\nZutabe hau idazten ari garenean, oraindik ez dakizkigu Madrilgo europar gailur alternatibo horren ondorioak. Ea denok batera urratsak emateko oinarriak jartzen diren, eta Europar Batasunaren politikek eta kapitalismoak inposaturiko austeritatea, desoreka, pobrezia, langabezia, iruzur fiskala eta abarren kontra elkar hartuta borrokatzen hasten garen.


Indarkeria Trantsizioko aktore politiko gisa - UPV/EHU\nUPV/EHUren tesi batek sakon jorratu ditu fenomeno hori eta horrek zenbait gizarte mailatan eta esparru politiko jakin batzuetan izandako inpaktua\nLehenengo argitaratze data: 2022/01/13\nVíctor Aparicio. Argazkia: Nuria González. UPV/EHU.\nEzkerreko hiru kultura politiko –sozialismoa, komunismoa eta ezker erradikala edo iraultzailea– ikertzearen bidez, Víctor Aparicio Rodríguezek egindako ikerketak azaldu nahi du zeintzuk izan ziren kultura politiko horiek izan zituzten jarrera teorikoak, diskurtsoak eta praktika zehatzak, Trantsizioko indarkeria politikoaren gaiari lotuta.\nVíctor Aparicio Rodríguezek egindako tesiak ikuspegi historiko bat du, eta indarkeria politikoak Espainiako demokratizazio prozesuan jokatu zuen rol benetan garrantzitsuari buruz aurrez egindako ekarpenak garatzen ditu. Trantsizioari buruzko kontakizun gehienetan, ez da nahikoa jorratu errealitate hori. “Indarkeria politikoa zentraltasun izaera izan zuen demokratizazio prozesuan, praktika gisa eta kategoria zehatz gisa, baina baita, batik bat iruditeria gisa ere, garaiko aktore protagonisten diskurtso, ekintza eta portaera politikoetara sartzera iritsi zen eta, ondorioz, trantsizio prozesuaren bilakaeran zuzenean eragin zuen elementu sinboliko gisa”, azaldu du doktore berriak.\nEzkerreko hiru kultura politikoren –sozialismoa, komunismoa eta ezker erradikala edo iraultzailea– analisiak, indarkeria politikoarekin lotutako gaiekin erlazionatutako ekoizpen teoriko eta diskurtsiboak eta ezkerreko hiru kultura politiko horiek indarkeria politikoarekiko izandako jarrera, praktika eta ekintzek erakusten dutenez, indarkeria politikoa funtsezko faktore bat izan zen, eta ikertutako erakundeen nortasuna, estrategia politikoak eta bilakaera markatu zituen. Horrela, ondorioztatzen denez, indarkeria politikoak Trantsizioko aktoreak baldintzatu zituen; beraz, baita Trantsizioa bera ere.\nGizarteak 1960ko eta 1970eko hamarkadetan zuen jarrerari buruzko ikerketek adierazten duenez, espainiarrek oso kontuan hartu zuten faktore bat izan zen indarkeria politikoa; hain zuzen ere, nabarmen arbuiatu zuten. Ondorioz, uneko gizartearen berezko berezitasun horiek argi eta garbi baldintzatu zuten erregimena aldatzeko prozesuaren bidea. “Moderazioaren aldeko apustu orokorra –1977ko ekaineko hauteskundeetako emaitzek argi utzi zuten– eta gatazka sozialeko arrisku handiagoa ekar zezaketen aldaketa politikoko proposamen erradikalagoekiko kontrako jarrera mesfidatia faktore erabakigarriak izan ziren politikaren garapenerako eta prozesuan parte hartu zuten aktoreentzako”, adierazi du ikertzaileak.\nHori horrela, sozialistek sozialismoaren historiako une jakin batzuetan beren gain hartutako matxinada manu batzuk utzi zituzten, eta kultura politiko horren balio bakezale eta humanistak birbalorizatu; tartean, pluralismoa eta parlamentarismoa. 1940ko hamarkadaz geroztik, PSOEk “Espainiako arazoaren konponbide baketsua” defendatu zuen; hau da, diktadurarekin amaitzea indarkeriarik gabe. Hogeita hamar urte geroago, ez zuen jarrera hori aldatu. PCEk gerrillaren aldeko apustua egin zuen hasiera batean diktadura frankistaren lehen hamar urteetan, eta, gero, funtsezko “bira taktiko” bat egin zuen, eta Adiskidetze Nazionaleko Politika egin zuen 1956an. Politika hori funtsezkoa izan zen, eta horretan oinarrituta eraiki zituzten komunistek frankismoaren kontrako aliantzak, masa mugimenduetan izan zuten parte hartzea eta beren trantsizio proposamenak 1970eko hamarkadan.\nIkertutako ezker erradikaleko taldeei dagokienez –Espainiako Alderdi Komunista (nazioartekoa) [(PCE (i)], Langileen Erakunde Iraultzailea (ORT), Mugimendu Komunista (MC) eta Liga Komunista Iraultzailea (LCR)–, ikusi da komunistek beren gain hartutako adiskidetze nazionalarekiko ukoa eta diktadurarekin amaitzeko eta sozialismoa ezartzeko masa indarkeriaren defentsa teorikoa denek partekatzen zituztela haiek sortu eta lehen ureetan, 1960ko hamarkadaren amaieratik 1970eko hamarkadaren lehen erdira bitartean. Beren nortasuna berretsi nahi izan zuten; izan ere, Santiago Carrillo buru zuen alderditik urrundu nahi zuten. Ildo horretan, indarkeria politika, batik bat plano teorikoan, eta diskurtso iraultzailea benetako nortasun ikur bilakatu ziren, eta frankismoaren azken etapan praktikan jarri nahi izan zituzten, intentsitate txikiko indarkeria mailekin bada ere.\nJarrera terrorismoaren aurrean\nTerrorismoaren gaia izan zen Trantsizioko beste arazo nagusietako bat. Eskuin muturreko terrorismoaz harago, ETAren eta GRAPOren ekintzek, funtsean, demokratizazio prozesuan terrorismoa errotzea eragin zuten. Horren harira aipatu behar da ikertutako ia erakunde guztien jarrera, diktadura garaian, ia bat zetorrela frankismoari uko egiteko “aktibismo armatuan” zebiltzan erakunde horiekin. Nolanahi ere, nabarmendu behar da antiterrorismoa komunisten ikur bereizgarri bilakatu zela Trantsizioan. Hori horrela, PCEren Euskadiko adarra izan zen ETAren indarkeriaren aurka Euskadiko kaleetan manifestatu zen lehen erakundea.\nPSOEk, bere aldetik, mehatxu terroristari buruzko kontzientziazio prozesu motelago eta gradualago bat bizi izan zuen. 1977an, ETAko aktibisten “erromantizazioaren” legatuarekin jarraitzen zuen eta geroago hasi zen konturatzen arazoaren dimentsioez, eta ikuspegi kritiko kategorikoago bat hartu zuen bere gain. Nolanahi ere, arazoa berandu errekonozitu bazuten ere, sozialistek, eta batik bat euskal sozialistek, tinko egin zioten aurka ETAren indarkeriari.\nIkerketaren funtsezko ondorioa da indarkeria politikoa etengabea zela Trantsizioan eta funtsezko elementu erabakitzaile bat izan zela ikertutako erakundeen jarrera, diskurtso eta portaera politikoetan. “Batera edo bestera, indarkeria faktore erabakigarri bat izan zen, eta hura gabe ezin dira ulertu Espainian, 1975etik 1982ra bitartean, jazo ziren gertaera politiko gehienak. Indarkeria beste “aktore politiko” bat izan zen, aldaketa politikoko prozesuaren garapen konplexuan nahasita. Gainera, fenomenoaren zentraltasuna eztabaidaezina da, eta aintzat hartu behar da Espainiako Trantsizioa azaltzeko edozein saiotan”, esan du amaitzeko Víctor Apariciok.\nVíctor Aparicio Rodríguezek, Luis Castellsen eta José Antonio Pérezen zuzendaritzapean, egin duen doktorego tesia “La izquierda y la violencia política en la transición española. Discursos y prácticas (1975-1982)” deitzen da. Universidad del País Vasco/Euskal Herriko Unibertsitateko Historia Garaikideko Saileko Historia Garaikideko unibertsitate arteko doktorego programaren barruan egin da.\nManifestazioa Madrilen, El País-en aurkako atentatua salatzeko. Argazkia: Joaquín Amestoy.\nInprimatu Indarkeria Trantsizioko aktore politiko gisa


EHAZE elkarteak bi liburu berri kaleratu ditu - KULTUR SHAREA\n25 gau eta bat gehiago: Gilkitxaro antzerki taldeak 25 urte eta Miss Karaoke: sormen prozesu baten erraiak dira EHAZEk bere bildumari gehitu dizkion azken bi liburuak.\nEHAZE elkarteak euskal teatroaren baitan sor daitezkeen gogoetak eta transmisio beharrak asetzen laguntzeko asmoz bilduma propioa sortu zuen 2016an. 25 gau eta bat gehiago: Gilkitxaro antzerki taldeak 25 urte eta Miss Karaoke: sormen prozesu baten erraiak dira bildumaren barruan argitaratu dituzten azken bi argitalpenak.\nAne Zabala eta Galder Perez dira 25 gau eta bat gehiago: Gilkitxaro antzerki taldeak 25 urte argitalpenaren egileak. Azaldu dutenez, “liburuaren barruan bi atal topatuko ditu irakurleak, nagusiki: batetik, Euskal Herriko hamaika antzerkilarik partekatutako oroitzapenak, Gilkitxarorenik lotuta baina, era berean, euskal teatroaren garai oso bateko erretratua osatzen dutenak. Bestetik, taldearen hiru obretako gidoiak: Honolulu, leku bat, 8 begi eta Adarretatik zintzilik”.\nArgitalpen honetan parte hartu dute: Josu Camara, Goizane Aizpurua, Fredi Paia, Jon Gerediaga, Ander Lipus, Edorta Jimenez, Txuma Murugarren, Mikel Martinez, Gaizka Sarasola, Jon Basaguren, Irati Jimenez, Idurre Eskisabel, Lutxo Egia, Aitor Garcia de Vicuña Gartxito, Oier Guillan, Olatz Gorrotxategi.\nMiss Karaoke: sormen prozesu baten erraiak\nOier Guillan eta Metrokoadroka Sormen Laborategia dira Miss Karaoke: sormen prozesu baten erraiak liburuaren egileak. EHAZEk azaldu duenez, “argitalpen honetan ez duzue aurkituko antzerki naturalistaren logikarik ez manerarik. Aldiz, Guillanen Arra-Arraroa (2010) eta Mr. Señora (2016) izenekoetan zeuden ideiak nahiz idazketa-estiloa antzemango dituzue”. Ikuskizun honek hibridazio, identitate, auto-pertzepzioa, generoen auzia eta, halaber, antzezpenari buruzko gogoetak zentrifugatu zituen, betiere irudi poetiko, umoretsu eta kitsch-ak erabiliz.\nLiburuan Miss Karaoke antzezlanaren bi bertsio daude eskuragai: jatorrizko testua eta oholtzara eraman zena, sormen prozesuari buruzko kronika mamitsu batekin batera. Elkarteak testuok irakurtzeko eta gozatzeko proposamena egin nahi izan du, antzerki-osteak euskal antzerkiaren sisteman daukan tokiaren adierazle gisa.\nArgitalpen honetan Edurne Azkaratek eta Javier Barandiaranek hartu dute parte.\nTags: EHAZE-Antzerkizale elkartea\nIruñeko Garaikide zikloak musika, antzerkia eta argazkigintza dakartza otsailaren 2ra arte\nMunduko film labur onenak Gasteizera hurbiltzeko asmoz, iCOOF jaialdia sortu dute


'ZUMIRIKI'- Ibai hertzetik ikuskatzen den munduaz\nEgilea Ixone Santamaria Vidan|2021-06-16T09:56:23+02:0016 ekaina, 2021|\nLuze galdutako haurtzaroaren paradisura begira topatzen du Oskar Alegriak zumiriki, agertu eta desagertzen den irla mirakuluzkoa. Fantasia hutsetik haratago, Arga ibaiko hertz isolatuan eraikitzen du etxola Alegriak, haurtzaroko jolasen lekuko izan zen irlaren parean, inguruan presa bat eraikitzearen ondorioz, urak irentsitako lur desagertua baino ez dena gaur egun. Iraganaren, orainaren, eta bien arteko zubia den memoriaren eskutik, lau hilabetez biziko da Alegria ibai hertzeko etxolan, zenbait animalia kuxkuxero eta bi oiloen konpainia soilaz, irla izandakoaren zantzu bakarrak diren zuhaitz luzangekin batera.\nKamera estenopeikoen funtzionamenduaren gisa, bere etxola ilunaren zirrikituetatik begiratuko du Oskarrek natura, horren distira harrapatu eta modu hunkigarrian ikusleari eskainiz. Kosmos berezi honetan murgilduta, Oskar entzun, ikusi eta bere esku trebea antzemango dugu, oihanean zehar barreiatu zituen hainbat kamerek bildutako irudietan. Bere egonaldi bakartiaren xehetasunak biltzera mugatu ez, eta kontakizun zeharo eskuzabal eta anitza konposatzen du nafarrak. Hala, ingurunearekin nahastuz, subjektu ugariko bilbe aberatsa onduz doa, lurraldeko izaki bizidun orori bere unea eskainiz: gaueko animalien joan-etorriei, ezusteko bisitariei, haurtzaroko irla izan zena ferekatzen duen uraren jarioari edota zuhaitzen arteko espazioari.\nOskarrek basotik kanpo ere garamatza Zumiriki-n (2019). Izan ere, arbolen adarrak bezalaxe, erro beretik sortu eta hamaika bide ezberdinetara zuzentzen dira istorio hau osatzen duten pasarteak. Aparteko aipamena merezi dute pasarte horietako batzuek, hala nola, idi gidarien filmazio zaharren soinua berregitearena edo euskal Pirinioetako zenbait artzainekin emandako azken gauarena. Benetan zoragarriak, haien kabuz film labur itxurosoak izan zitezkeen biak.\nFilmak bi orduko iraupena du eta doinu kontenplatiboa uneren batean luzetxoa gerta badaiteke ere, orokorrean, dinamismoak eta ironia puntu freskoak gidatzen dute zintaren jarioa. Esan bezala, eskertzekoa da basoko egunerokotasunetik haratago eramatea narrazioa, alor esperimentalera hurbilduz, aterabide anitzen lanketaren eta narrazio lineala apurtzearen eskutik. Hala eta guztiz ere, hasieratik aldarrikatzen du Oskarrek filmatzeak behar duen pazientzia; eseri eta mundua bere horretan harrapatzeko prozesu geldoaren xarma. Premisa horri jarraiki, ikusle ixil eta konprometituak bihurtuko gara gu ere, Oskarren haurtzaroaren zentzuak edo aspaldi desagertutako behi misteriotsuaren mugimenduak gertutik miatuz.\nZumiriki film txukuna izateaz gain, esperientzia ederra ere bada, pasa den ostegunean, ekainak 10ean, Gasteizko Oihaneder Euskararen Etxean ikusgarria egon zena. Zumiriki oihanetik hirira eta hiritik oihanera botatzen den begirada da, bien arteko distantzia material zein sinbolikoa nolabait birrintzeko apustua. Izan ere, ibai hertzeko txoko hartatik, haurtzarotik hain gertu eta, aldi berean, hain urrun, lausoak dira gauzen arteko mugak: gizona eta animaliarenak, etxea eta naturarenak… Finean, horixe dugu filmaren mamia, zumirikiren magia.\n15 iraila, 2021 | 0 Iruzkin\n14 iraila, 2021 | 0 Iruzkin


TAKE-ko nesken lehen taldeak momentuz saskibaloi ona jokatu zuen Atletico-ren nesken aurka, baino hauen asmatze mailak norgehiagoka desorekatu zuen.\nZubiaren atsedenaldia eta gero, eta Encounterra medio, TAKEko senior neskak entrenamenduetan\njarraitasun gabeko bi aste igarota aurpegiratzen zuen larunbat hontako norgehiagoka. Egoera ideala ez, eta\naurkaria ere gogorra, azken astetan emaitza oso onak ateratzen ari zen Atletico San Sebastian. Honi, Leyren lesioa gehitu behar zaio, azken astetako berri txarrena, indar asko hemendik eta ea laster bueltan\nzauden kantxetan Leyre!\nLehiaren hasiera maila handikoa izan zen bi taldeen eskutik, Donostiarrak kanpotik asmatzen hasi zuten,\nbaino TAKEtarrak erasoan baloia ondo mugitzen zuten, akats gutxi eginez. 5.minutuan markagailua 8-\n9koa zen Tolosakoen alde, baino momentu hontan Donostiarren lehen partziala iritxi zan, 13-0ekoa hain\nzuzen ere. Laurden honetan, Donostiarrak 4 hiruko sartu zituzten, eta maila hori erakusten duen talde bati jarraitzea ez da batere errexa. Hala ere, gauzak berdintzeko esperantzaz ekin zioten gure neskak bigarren laurdenari. Minutu hauetan hain zuzen ere ikusi ziran Tolosarren momentu hobenak, eta seguraski denboraldiko hobenetariko bat ere. Erasoan saskira bidea errex aurkitzen zuten gure neskak, eta nahiz eta Donostiarrak hiruko marratik asmatzen jarraitu (beste 3 gehio saskira), TAKEkoak ziran nagusi momentu hontan, laurdena 17-19ko markagailuaz irabaziz.\nNorgehiagoka ez zegoen inondik inora erabakita, eta Atleticoko neskak gutxigo asmatu ezkero,\nmarkagailua berdintzeko aukerak benetakoak ziren. Tamalez hau zan gertatu, etxekoak izugarrizko maila\nerakutsi zuen jaurtiketetan, eta Tolosarrei norgehiagoka luzeegia egin zitzaien hau ikusiz. Bigarren zatia aurrera zihoala, jokoaren maila pixkanaka jaisten joan ginen, partidu bukaerara iritsi arte. Azken laurdenak ez genituen disfrutatu, kolpe gehiegi kantxan, teknikak alde batean eta bestean, epaileak ez zuen inongo momentuan norgehiagoka behar bezala eramateko gai izan... Eta aurkariak behin eta berriro kanpotik asmatzen jarraitzen zuen. Azkenean zigor handiegia 74-49ko markagailuarekin.\nHiru norgehiagoka geratzen zaizkio ligari Play Off-ak iritxi arte. Eta hontan sailkapena ziurtatzeko\naukera du taldeak datorren asteburu honetan. Berriro Donostian, BeraBera-ren aurka jokatuko duen\npartidua irabazi ezkero, matematikoki 8. postua lortuko baitute. Denboraldiaren zehar egindako\nesfortzuari sari agian txikiegia, baino gutxietsi behar ez dena dudik gabe.\nIlusioa galdu gabe lanen jarraitu behar degu, denboraldiak eta gu guztiok merezi dugun azken asteak bizitzeko!


/ CULTURA (05/02/2010)\nJorge Cortes hil da\nEuskararen bidegile nabarmena izan zen\nJorge Cortes Izal zendu zen joan den urtarrilaren 12an, Iruñean, 79 urte zituela. Jorge Cortes otsagiarra euskaltzale sutsua izan zen eta etengabeko lan isila eginez bere bizitza osoa euskara bultzatzeari eman zion: Nafarroako ikastolen mugimenduaren bultzatzaile handienetarikoa, Euskalerria Irratiaren sortzaileetako bat eta euskaltzain urgazle izan zen.\nJorge Cortes Izal Otsagabian sortu zen, 1930ko apirilaren 25ean. Batxilergoa Iruñeko Eskolapioetan ikasi zuen. Gero, Iruñeko Merkataritza Eskolan bi urtez ikasi zuen eta lanean hasi zen 35 urtez komertzial moduan jardunez erretiroa hartu arte. Esther Leon Itoizekin ezkondu eta hiru seme izan zituen.\nNafarroako historia eta kultura ziren bere pasioak. Ama euskalduna izan zuen, baina berak ez zuen ikasi. Horregatik piztu zi-tzaion euskararekiko zaletasuna, hain zuzen ere, amak bazekielako eta txikitatik Otsagabian euskara entzun zuelako. Euskalerriaren Adiskideen Elkarteko bazkide egin zen, ikastolen aldeko mugimenduan parte hartu ahal izateko eta horren bultzatzaile handienetarikoa bilakatu zen.\nIruñean, 1963an egin zituen Nafarroako lehenengo ikastola zabaltzeko ahaleginak, baina ekimena debekatu zuten, eta handik bi urtera, 1965ean, Euskalerriaren Adiskideen Elkarteak ikastola bat eratu zuen, esklusiboki bertako kideen seme-alabentzat, Paz de Ziganda izatera pasa zena. Elkartea zatitu egin zen, eta ondoren Jorge Cortesen gidaritzapean San Fermin ikastola sortzeari ekin zioten. Ikastola horren buru ere izan zen, gurasoek hautatua. Ikastola horretako lehenbiziko ikasleetakoak bere semeak izan ziren. Laster handik Nafarroa osora zabaldu zuten ikastolen mugimendua.\nDiputazioaren Príncipe de Viana erakundeko "Fomento del Vascuence" sailean parte zuzena izan zuen, euskararen sustatze lanetan eta erakundearen izena zeraman aldizkariaren euskarazko gehigarrian batik bat. Euskararen Sail horretatik lortu zuen euskara sustatzen eta zabaltzen joatea Nafarroan, eskola munduan bereziki. 1969ko azaroaren 28an, Euskaltzaindiak euskaltzain urgazle izendatu zuen. Geroago, Euskalerria Irratiaren sortzaileetako bat izan zen.\nBere emaria eskertzeko, omenaldi eta errekonozimendu andana jaso zituen bere azkeneko urtetan: Euskalerria Irratiaren Larreko saria 1997an, 2004an Ikastolen Elkarteak eta Lizarra Ikastolak omendu zuten eta 2008an Jimeno Jurio saria eman zioten. Askoren iritziz, Jorge Cortes XX. mendeko Nafarroako euskararen historian protagonista ezinbestekoa izan da.


Udaltzaingoko agenteen lan-poltsa - IVAP\n2021/04/21 - 2021/05/04\nOrdena publikoari eusteaz arduratzea eta ordenamendu juridikoa betetzen dela bermatzea, esleitzen zaizkion eta indarrean dauden legezko xedapenek ematen dizkioten jarduerak kontrolatuz.\n— Herritarrei laguntzea eta haien eskaerei erantzutea.\n— Era guztietako arau-hausteak prebenitzea eta zuzentzea bere karguaren jardunean.\n— Zerbitzuetan izandako gorabeheren berri ematea hierarkiako nagusiei.\n— Trafikoa eta garraioa zaintzea eta ordenari eustea, ibilgailuen eta oinezkoen zirkulazioa eta herriko kaleetan ibilgailuak aparkatzea erregulatuz.\n— Udal eraikinak zaintzea eta ateak ixtea.\n— Alarmak konektatzea eta haien seinaleei jaramon egitea.\n— Trafikoa erregulatzea ikastetxeetako sarrera-irteeretan.\n— Zenbait elkarteri eraikin publikoetara sartzeko giltzak ematea eta kontrolatzea.\n— Jakinarazpenak egitea, bere menpekotasun hierarkikoaren arabera eta beste administrazio batzuekin lankidetzan aritzea.\n— Hiri-bideetan eta hiri arteko bideetan gertaturiko trafiko-istripuetan esku-hartzea, biktimei laguntzeko eta lehen ikerketak egiteko.\n— Lekuko gisa joatea zigor-epaiketetara, deitzen dietenean.\n— Suhiltzaile-zerbitzuekin eta Segurtasuneko beste indar eta kidego batzuekin lankidetzan aritzea.\n— Arreta berezia ematea patruilatzen ari den artean, delinkuentzia edo beste edozein motatako arau-hausteren bat gerta litekeen lekuetara.\n— Gorabeherei buruz edo bide publikoan antzeman dituen edozein akatsi buruz informatzea, baldin eta Ikusi edo hartarako deitu badute.\n— Segurtasuna kontrolatzea futbol partidetan (batez ere, arbitroa zaintzea), eta herriko kultura, jai eta kirol ekitaldietan.\n— Herritarren segurtasuna bermatzea ekitaldi publikoetan.\n— Gobernu organoen erabakiak eta bere nagusien jarraibideak eta aginduak betetzen direla bermatzea bere eskumenen eremuan.\n— Azoka eta salmenta ibiltaria kontrolatzea eta behatzea (astero).\n— Obra baimenak kontrolatzea eta ikuskatzea.\n— Trafiko eta udal ordenantzei buruzko arau-hausteen salaketak egitea eta aktak erredaktatzea.\n— Bizikidetza txostenak egitea, ondoren, dagokion sailari ziurtagiria emateko.\n— Bandoak eta oharrak jartzea.\n— Txakurrak biltzeko enpresari deitzea eta kudeaketa ikuskatzea.\n— Uneoro betetzea armak eta gainerako defentsarako materiala erabiltzeko ezarritako segurtasun arauak.\n— Beste edozein egikizun burutzea, bere mailari badagokio eta aldez aurretik nola egin ikasi badu.\nBatxilergoa, Bigarren Mailako Lanbide Heziketa edo baliokide den titulua izatea.\nEuskarako 2. hizkuntza eskakizuna izatea.\na) Espainiako nazionalitatea edukitzea edo Europar Batasuneko kide diren estatuetako baten nazionalitatea izatea edo Europar Batasunak egindako eta Espainiako Estatuak berretsitako Nazioarteko Itunei jarraiki, langileen zirkulazio askea aplikatzen zaion estaturen bateko herritarra izatea (Enplegatu Publikoaren Oinarrizko Estatutuaren 5/2015 Legearen testu bateginaren 57. artikuluan xedatutakoaren arabera). Parte hartu ahal izango du, baita ere, Europar Batasuneko kide diren estatuetako herritarren ezkontideak, betiere zuzenbideko banaketarik gabekoak badira; baita ere bere ondorengoak eta bere ezkontidearenak, baldin eta zuzenbideko banaketarik gabekoak badira, eta ondorengo horiek hogeita bat (21) urte baino gutxiagokoak badira, edo adin horretatik gorakoak, baina bere pentzuan bizi direnak.\nb) 18 urte izatea eskaerak aurkezteko epea amai tzen den egunean.\nc) Indarrean dagoen araubidearen arabera desgaitasun edo bateraezintasuneko lege-kausaren batean sartuta ez egotea; hala ere, araudiak ematen duen aukera-eskubidea errespetatuko da.\nd) Batxilergoa, Bigarren Mailako Lanbide Heziketa edo baliokide den titulua izatea. Atzerriko titulazioen kasuan, titulua homologatuta dagoela dioen ziurtagiriaren jabe izatea.\ne) Arkauteko Polizia eta Larrialdietako Euskal Akademiak emandako gaikuntza-ikastaroko titulua izatea.\nf) Gizonek gutxienez 1,65 metroko garaiera eduki behar dute; emakumeek 1,60koa. Baldintza hori hala eskatzen zaien unean egiaztatu beharko dute.\ng) B motako gidabaimena izatea. Adierazitako baimenak indarrean egon beharko du uneoro eskatzen denetik, gidatzeko eskubidea eten edo kendu gabe, administrazio-izaerako zein judizialekoak izan, eta esleitutako puntu guztiak galdu gabe.\nh) Derrigortasun data iraungia duten lanpostuen kasuan, 2. Hizkuntza Eskakizuna edo goragokoa eduki izana egiaztatzeko, euskarako B2 maila edukitzea Europako Erreferentzia Esparru Bateratuan edo 2. HE edo handiagoa egiaztatuta izanaren IVAPen ziurtagiri ofiziala edota ziurtagiri edo diploma baliokideak. Eskakizun hau dagokion ziurtagiria aurkeztuz egiaztatuko da.\ni) Ez egotea Euskal Autonomia Erkidegoko Poliziaren hautaketa- eta prestakuntza-araudia onartzen duen otsailaren 17ko 26/2004 Dekretuaren eranskinean agertzen den baztertze medikoen koadroan.\nj) Dolozko delituren bat egiteagatik kondenatua ez izatea; Administrazio Publikoko zerbitzutik zigor-espediente bidez bereizita ez egotea eta funtzio publikoan aritzeko desgaiturik ez egotea. Halaber, zigor- eta administrazio-arauen arabera, errehabilitazioaren onura aplikatu ahal izango da, baldin eta izangaiak dagokion agiri ofizialaren bidez egiaztatzen badu.\nValle de Trápaga-Trapagarango egoitza elektronikoan. Eskabideak telematikoki aurkeztu ahal izango dira www.trapagaran.net webgunearen atarian eskuragarri dagoen aplikazio informatikoaren bidez, helbide honetan:\nDena den aurkezpen mota honetan TSL sinadura erabili beharko da edo B@ KQ, bai eskabidea egiteko eta bai ondorengo beste edozein agiri aurkezteko.\nModu presentzialean, Valle de Trápaga-Trapagarango Udaleko Erregistroan, (Lauaxeta plaza, 1 PK 48510 Valle de Trápaga-Trapagaran).\nPosta-bulegoetan: gutun-azal irekian aurkeztuko dira, egiaztatu aurretik, posta-zerbitzuko funtzionarioek data eta zigilua jar diezazkieten. Eskabideak aurkezteko epearen barruan egin beharko da, kasu horretan bakarrik ulertuko baita eskabideak entregatu ziren egunean sartu zirela udaletxeko erregistroan. Instantziak zigilatuta egon behar du.\nEra berean, Administrazio Publikoen Administrazio Prozedura Erkidearen urriaren 1eko 39/2015 Legearen 16. artikuluan aurreikusitako herri-administrazioen edozein erregistrotan aurkeztu ahal izango dira.\nOINARRIAK (PDF, 507 KB)


Jainko auzoa - Ahotsak.eus\nJainko auzoa Abadeak meza atzez ematen zuen, aldarera begira. Arrietan beti ezagutu du euskarazko meza. Hiru abade egon ziren: parrokian bi eta Jainko auzoan bat. Eskola be Jainkon zuten, bere gurasoek egindakoa. Dena zen burdibidea.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AET-004-009 kodeko bideoa nahi duzula aipatzea: ahotsak@ahotsak.eus\nAbadeak meza atzez ematen zuen, aldarera begira. Arrietan beti ezagutu du euskarazko meza. Hiru abade egon ziren: parrokian bi eta Jainko auzoan bat. Eskola be Jainkon zuten, bere gurasoek egindakoa. Dena zen burdibidea.\nGaia(k): Familia eta harremanak » Herriko giroa » Auzokoen arteko harremana , Familia eta harremanak » Herriko giroa » Inguruko herriak eta auzoak , Ohiturak eta bizimodua » Erlijioa » Elizkizunak eta otoitzak\nMeza segitzen du telebistan


Subiranotasun energetikoaz hitz egitean, energiaren plangintza publiko eta demokratikoaz hitz egiten ari gara. Hortaz, subiranotasun energetikoaz hitz egitea, eredu sozialaz hitz egitea da ezinbestean: nola erlazionatzen garen, zein den gure bizi eredua, zer kontsumitzen dugun, eta abar. Baliabideak agortuz joan dira, gure eredu energetikoaren oinarri diren baliabide fosilak mugatuak direla ezin baita ahaztu. Euskal Herria energetikoki burujabea zen duela 150 urtera arte. Energia sortzeko biomasa, haizea, ura, eta abar lehengai gehiago erabiltzen ziren. Menpekotasun energetiko ia osoa dugu, eta energia berriztagarriak ehuneko oso gutxia baino ez dute betetzen.\nSubiranotasun energetikoa Gure bizitza eta ekonomia guztia energiaren bitartez mugitzen da. Energia lana egiteko magnitude fisiko bat izanik, lana egiteko materiaren ahalmena da, beroa sortzea, argia piztea edota mugimendua eragitea ahalbidetzen duena. Energia edonon aurki daiteke eta bizitzeko ezinbestekoa da. Subiranotasun energetikoari buruz hitz egitea, aldiz, energia mota desberdinei buruz hitz egitea (energia berriztagarriak) baino konplexuagoa da. Energiaren gaineko erabakiak nortzuk hartzen dituzten, eta zein ondorio eta helbururekin egiten duten hartu behar da kontuan. Alegia, baliabide energetikoen kontrola nork duen, ze eredu energetiko proposatzen duen, eta eredu horrek gizartean eta ingurumenean duen eragina aztertu behar da. Horrez gain, subiranotasun energetikoaz hitz egitean, energiaren plangintza publiko eta demokratikoaz hitz egiten ari gara. Kontuan hartu behar da eredu energetikoa eredu sozialak baldintzatua dagoela erabat. Hau da, eredu energetikoaren auzia ez da isolatua, eredu sozialari guztiz lotua dago. Izan ere, non kontsumitzen da energia gizartean? Eraikuntzan, industrian eta ehuneko handi batean garraioan.\nHortaz, energia aurrezteko neurriez hitz egiten dugunean, eredu sozialaz hitz egitera behartua gaude (garraio ereduaz, etxebizitza ereduaz, eta abar), azken horren menpekoa dela ezin baitugu ahaztu. Eredu sozialak baldintzatuko du, hortaz, eredu energetikoa. Aipatzekoa da hilero pagatzen ditugun ordainagirietan ikusten dugun energia kontsumoa unitate familiar bakoitzeko urtean kontsumitutako energiaren heren bat baino ez dela. Heren horretan elektrizitatearen fakturan, energia termikoa (hotza, beroa) eta energia mekanikoa (garraioa) sartzen da. Ondorioz, urtean gastatzen dugun energiaren bi herena, gehiengoa, ez da faktura horietan ikusten. Non dago gastu hori? Hain zuzen, beste energia guztia, elikagaien (hauen prezioaren zati handi bat energia da), ehun industriaren, elektronikaren, uraren, eta abarren produkzioan, garraioan eta mantenuan gastatzen dugu energia hori. Alegia, subiranotasun energetikoaz hitz egitea, eredu sozialaz hitz egitea da ezinbestean: nola erlazionatzen garen, zein den gure bizi eredua, zer kontsumitzen dugun, eta abar.\nFrankismoaren eredu desarrolista eta Aznarren gobernuaren energiaren pribatizazioa\nAtzera begiratuz gero, Euskal Herria energetikoki burujabea zen duela 150 urtera arte. Energia sortzeko biomasa, haizea, ura, eta abar lehengai gehiago erabiltzen ziren. Industrializazioarekin batera, ordea, goitik behera aldatzen da energiaren kudeaketa. Izan ere, industrializazioaren ondoren, pixkanaka energetikoki ia guztiz menpeko bihurtzen joan baikara.\nAipagarria da Nafarroako kasua: duela 50 urte inguru, zentral mini-hidraulikoak zituzten hamarnaka enpresa publiko eta kolektibo zeuden. Ondoren, eredu desarrolista etorri zenean, frankismoak bultzatuta, zentral hidrauliko txikiak (herri txikietan zeudenak, udalek gestionatuak)\ndeuseztatu, eta urtegi handiak eta zentral energetiko handiak (batik bat ikatzaz elikatuak) hobetsi ziren, eredu energetikoa zentralizatzen eta esku gutxiren menpe uzten zuten proiektuak martxan jarriz (HUNOSA hemendik dator, adibidez).\nOperazio horrek bi fase izan zituen: lehen fasean, estatuko enpresak sortu ziren diru publikoarekin; bigarren fasean, enpresa horiek pribatizatu egin ziren. Lehen fasean, hortaz, Felipe Gonzalezen gobernu “sozialistak” 80 pribatizazio burutu zituen (automozio, turismo, elektronika, itsas-garraioa…) diru kutxa publikoetan 13.200 miloi euro utziz. Endesa, Iberdrola, Unión Fenosa eta Gas Natural bezalako enpresak oligopolio egoeran utzi zituen, eta pribatizatzeko baldintza guztiak sortu. 1997an, Aznar PPko espainiar estatuko presidente ohiaren lege elektrikoarekin pribatizatu egin zen sektore hau, Europatik zetorren aginduari jarraituz, alegia, Europako prozesu neoliberala pausoz pauso jarraituz. Horrela, herritarrenganako iruzur handienetako bat burutu zen, burugabekeria sektorial izugarria aurrera eramanez. Horrela, Espainiar estatuko eredu energetikoa pribatizatu egin zen, eta horren ondorioz, esku gutxiren menpe geratu. Hortik aurrera, enpresa pribatuek kudeatu dute energia. 1997tik aurrera, hortaz, energiaren liberalizazioa egon da, eta energia bermatzea jada ez da estatuaren eginkizuna izango, enpresa gutxi batzuena baizik. Beraz, esan bezala, ekoizpenaren ia osotasuna enpresa gutxi batzuen esku geratu zen. XXI. mendean, krisi energetikoa 2008ko krisi ekonomikoarekin batera areagotu zen, batzuen iritziz, petrolioaren prezioen krisiak eraginda. Izan ere, baliabideak agortuz joan dira, gure eredu energetikoaren oinarri diren baliabide fosilak mugatuak direla ezin baita ahaztu. Kontsumitzen den energia kopuruak gora egin du, eta energia eta ekonomiaren loturaren ondorioz, Barne Produktu Gordinak gora egitean energia kontsumoak ere gora egin du.\nKontuan hartu behar da, hortaz, energiaren eskumena Estatuentzat garrantzi berebizikoa dela. Hego Euskal Herrian, esaterako, energiaren kontu tronkalak oso lotuak dauzka Espainiar estatuak. Eta beldur gabe esan daiteke, EAE zein Nafarroako autonomiek Espainiar estatuaren\nbat barruan sekula lortuko ez duten eskumen bat dela energiarena.\n"Araban, gero eta norbanako eta instituzio gehiagok nuklearrik gabe\nbizitzeko hautua egin du, eta bide horretan, Iberdrola eta\nEndesarekin (Garoñaren jabeak direnak) apurtzeko konpromisoa\nhartzen ari du, energia berriztagarrien kooperatiba eta enpresen alde eginez"\nEAE eta Nafarroako egoera energetikoa, menpekotasuna eta krisia\nBaliabide fosilen izaera mugatuaz jabetzen hasi garen arte, gure (in)kontziente kolektiboan energiak ez du izan garrantzia zentrala. Baina azken urteetan, jendartearen eta mugimendu eraldatzaileen ardatzetako bat bilakatzen ari da. Izan ere, egoera oso gordina da. Euskal Autonomi Erkidegoak eta Nafarroak izugarrizko menpekotasun energetikoa daukate, Frankismo garaian baino menpekotasun handiagoa. Izan ere, Kataluniarekin batera, Europan menpekotasun energetiko handienetakoa dugun herrialdea gara. Euskal Herriko biztanleok, mendebaldeko jendarte industrial garatu moduan, per capita kontsumo altua dugu. Oso kontutan hartzekoa da gure ekonomiaren oinarrietako bat den industriak (BPGaren ia %25) energia kontsumo maila altuak dituela, baina energia berriztagarrien ekoizpen eta kontsumo maila oso txikia dela. Bestalde, ekoizpen eredu oso zentralizatua dugu, oligopolioa, hain zuzen.\nEgoera energetikoari dagokionez, hortaz, gero eta zailagoa da testuingurua. Menpekotasun energetiko ia osoa dugu, eta energia berriztagarriak ehuneko oso gutxia baino ez dute betetzen. Arabaren kasuari dagokionean, esaterako, kontuan hartu behar da Gasteizek kontsumitzen duela Arabaren %80a, industrian eta mugikortasunean batik bat. Aipagarria da, zentzu horretan, EH Bilduk mugikortasun elektrikoa bultzatu duela (esaterako, Arabatran proiektua eta autobus elektriko azkarra (BRT), publikoa eta kolektiboa).\nMenpekotasunaren aurrean, Arabako eta Nafarroako ekimenak\nEnergiaren alorrean, herriaren (Arabako herriaren) garaipentzat hartu daiteke duela gutxi emandako Garoñaren itxiera (irekierarako lizentzia ez berritzea, sensu stricto). Azpimarratu behar da, ordea, Arabako gizartea ez dela soilik Garoñaren eta Franckingaren aurkako mobilizazio hutsean aritu. Izan ere, aspaldi ari da alternatiba bideragarriak martxan jartzen eta hezurmamitzen. Araban, gero eta norbanako eta instituzio gehiagok nuklearrik gabe bizitzeko hautua egin du, eta bide horretan, Iberdrola eta Endesarekin (Garoñaren jabeak direnak) apurtzeko konpromisoa hartzen ari du, energia berriztagarriekin konprometituak dauden kooperatiba eta enpresen alde eginez. Ekimen horien artean, azpimarratzekoa da Asparrenakoa. Auditoria esperimentala egin eta proiektu europarretan elkarlanean ari dira duela urte batzuetatik hona.\nAsparrenako udalak (10 herriz osatua eta 1600 biztanle ingururekin) Araiako San Pedroko zentral hidroelektrikoa %100ean kudeatzen du eta horren etekinekin district heating biomasa (herri berogailua) proiektua martxan jarri du, energia berriztagarrien aldeko apustua eginez. Biomasa proiektu horrekin hiru eraikin munizipalei (eskola, kultur etxea eta anbulatorioa) beroa igortzen die. Horrekin, aurrezpena bultzatu eta aurretik egon den energia xahuketari balazta jarri nahi izan zaio. Horrez gain, bioekonomia forestala ere martxan du, baso publikoen kudeaketa jasangarriarekin. Ondorioz, energia lortzeko prozedura jasangarri eta berriztagarriak hobesten ari ditu proiektu horrek. Zuiako kuadrillan bide bertsutik jo dute. Iberdrolarekin zeukan kontratua bertan behera utzi duen Arabako lehen herria izanik, hornitze elektrikoa energia berriztagarria hobesten duen enpresa batekin lotu dute. Horrela, Europar Batasunako legediak hartutako erabakia babesten dute, kontratazio publikoak helburu sozialak lortzeko eta ingurumena babesteko lanabesak izan behar baitira. Alegia, subiranotasun energetikoaren bidean eredu jasangarria bultzatzea da erabaki horren helburua. Horrela, 2016an %10eko aurrezpen ekonomikoa lortu zuen.\nAzpimarratzekoa da, Zalduondon ere aldaketa hau egin dela, eta beste herri batzuetan tramiteak hasiak direla energia berriztagarrien aldeko apustua egiteko. Bestalde, Nafarroan, hiru egunetik behin energia berriztatzaileekin hornitzen da energia komunitate osoan. Eta hala ere, eboluzioa kezkagarria izan da. Izan ere, ezin da energia berriztagarriak eta subiranotasun energetikoa parekatu. Duela hamarkadak Nafarroako Komunitate Foralean bi enpresa publiko funtsezko zeuden, bata energia berriztatzaileen kudeatzailea zena, eta bestea finantzarioa: EHN (Energia Hidroeléctrica de Navarra, maila europarrean punta-puntakoa) eta CAN (Caja de Ahorros de Navarra). EHN orain pribatizatua dagoena, Acciona izenarekin; CAN ere pribatizatu egin da, ezaguna denez. Egoera, beraz, ez da xamurra Nafarroan ere •\n"Zailtasunak zailtasun, eta menpekotasun izugarri horren aurrean,\nEuskal Herrian berriztagarrien aldeko apustua egin behar dela\njabetu diren sektoreak gero eta gehiago dira,\neta hainbat lekutan ekimen politak ikusten ari gara."\nGure apustua, subiranotasun energetikoa\nZailtasunak zailtasun, eta menpekotasun izugarri horren aurrean, Euskal Herrian berriztagarrien aldeko apustua egin behar dela jabetu diren sektoreak gero eta gehiago dira, eta hainbat lekutan ekimen politak ikusten ari gara.\nIzan ere, baliabide edo erregai fosil eta nuklearrak mugatuak dira eta bukatu egingo direla ez dago zalantzarik. Galdera, hortaz, ez da ze energia erabili behar dugun: ez dago zalantzarik berriztagarriak izan beharko direla etorkizunean. Galdera bestelakoa da: ze eredu sozial eta energetiko nahi dugu? Etorkizuna berriztagarria izango da, eta hori ondo kudeatzeko, energiaren demokratizazioa eman beharko da ezinbestean, herritarren esku utziz erabakiak, ardura eta gaitasuna.\nBitartean, Euskal Herriak estaturik ez duela kontuan hartuz, aferak berdina izaten jarraituko du: erabakiak maila\noso lokalean maila oso lokalean baino ezingo dira hartu, udaletan, bailaratan eta kooperatiba energetikoen eskutan. Maila handiagoan eragiteko ahalmena urria izaten jarraituko dugu. Bitartean, gure hautuak argia izaten jarraituko du:\n1) Energiari dagozkion kontuak ahalik eta neurri handienean publifikatzeko saiakera, Iruñeako udalari begiratzen badiogu, esaterako, energia agentzia publikoa sortu baitu.\n2) Aramaion publikoa da kudeaketa, esaterako, eta Tolosan ere.\n3) Ekimenak bultzatzen dira maila lokalean: hornidura elektrikoa energia berriztagarrien bitartez egiten da.\nZein da ondorioa? Subiranotasun energetikoa ezinbestekoa dugu. Eta horretarako, estatu propioak ezinbesteko lanabesak eman diezaguke, Espainiar eta Frantziar estatuen menpekotasun energetikotik askatu eta eredu sozial eta energetiko bideragarri, jasangarria eta demokratikoa martxan jarri ahal izateko.


Hamargarren urteurrena ospatzen dabil Itzubaltzeta gaztetxea - - Hiruka.eus\nUkberri 2014-10-04 17:19\nItzubaltzeta Gazte Asanbladak antolatuta, "Ausartu, Sortu, Sartu! 10 urte, 10 egun, 11 ekimen" lelopeko jardunaldiak bizitzen ari da egunotan Itzubaltzeta / Romo herria. Santa Eugenia plazan jarritako karpa erdigunea bilakatuta, sorkuntza, kultura eta jendarte arazoei arreta egiteko aukera izan dute auzokideek, beti ere gazteen ikuspegitik. Bihar amaiera emango diote urtemuga borobilari, bitartean gaur 15:00etan, herri bazkaria; 17:00etan, mus txapelketa; 19:00etan, batukada; eta 21:0etan Iheskide eta Siroka taldeen kontzertua zein bihar, 20:00etan, kantautoreen emamaldia oraindik gozatzeko dituztela. Horietara auzokide guztiak gonbidatu dituzte, baina IGAk deialdi berezia egin die Itzubaltzeta gaztetxea orain dela 10 urte, 2004ko irailaren 30ean okupatu zuten neska-mutilei zein azken hamarkadan gazte zein beste auzotarrentzako topagunea sortzen lan egin dutenei. Gonbidapen horretan, jakina, ez dituzte ahaztu 2004ko irailaren 27an, Santa Eugenia kalean zegoen aurreko gaztetxea defendatzean Ertzaintzak jipoitutako guztiak. Argazkian, Maria Rivero Siroka taldeko abeslaria.\nGaur urtemugako azken eguna izan arren, Itzubaltzeta Gazte Asanbladako kideek argi dute hemen ez dela beraien lana bukatuko. Alde batetik, "nahiz eta jakin tresna bat dela eta ez helburu bat", gaztetxea berreskuratzeko ardura dute: "Tamalez, gure 10. urteurrena gaztetxetik kanpo ospatu behar dugu", egun Ezkiel Agirreko kaleko udal Etxe Merkean, "Merkel etxean", baitaude Gobela ibaiko obrak egin bitartean. Udalarekiko hitzarmena lantzen ari dira, "gazteriak behar dituen puntu batzuk" negoziatzen. Gerora, URA ur agentziak lanak bukatuta, zahar-berritze lanak helduko dira, eraikina zutik iraungo duen berme guztiak izan eta zaharkitutako hainbat instalazio berritzeko. Mugikortasun duten pertsonek bigarren solairura igotzeko bitartekoak ere jarri nahi dituzte. Halere, Getxoko Udalak 2011n negoziatutako ildotik aldendu ez dadin, hitza bete dezan eta emaitza ahalik eta autogestionatua izateko zaindu behar dutela diote. Bestalde, ez dira beldur "auzokideekiko elkarbizitza" susta ditzaketen udal baldintzez, harremana auzokideekin "oso ona" izan baita Errekagane kaleko gaztetxean zein Ezekiel Agirreko etxean eta IGAk berak horrelako arauak ere izan dituelako jaio zenetik.\nLandu nahi duten bigarren ildoa ohikoa da gazte asanbladetan, belaunaldi erreleboa, hain zuzen ere. Aitortzen dute aurreko urteotan errazagoa izan dela, gaztetxeak askoz gazte gehiago erakartzen zituelako. Orain, "Merkelen", gauzak egiteko oztopo gehiago dago eta kalera jo arren egiten dituzten ekintzek ez dute hainbeste ikusgarritasunik eta ez dago hainbeste aukera beste kolektiborekin aritzeko. Halere, baikorrak dira, gutxika-gutxika kide gazteagoak "gogoz" sartzen ari baitira.\nAzkenik, herrian lantzeko gaia hartu dute behin-behinekotasuna. Gazte gisa, ikasle gisa, behargin edo langabetu gisa, kontsumitzaile gisa, hiritar gisa... ikusten dute guztiok "bizitza prekarioan bizi garela".\n2004ko irailaren 27an, egun gogorra izan zen Itzubaltzeta / Romon autogestioan sinisten zuten gazteentzat. Goiz hartan, Iñaki Zarraoa Getxoko alkate jeltzalearen aginduz, Santa Eugenia kaleko Itzubaltzeta gaztetxea bortizki hutsarazi zuten dozenaka ertzainek, gaztetxea defendatzen zutenei babesa emateko bildutako auzokideen aurka oldartuta. Hainbat lagun auziperatu eta zortzi zauritu, haietako bat Gurutzetara bidali zutena, buruan emandako kolpeak zirela eta. Egun horretan bertan 700 lagun atera ziren kalera, gazteentzako gune autogestionatua aldarrikatzera. Ordurako hondeamakinak ja botata zuen gazte zentro soziala.\nMobilizazioak eta barne lana etengabeak izan ziren hurrengo egunetan eta irailaren 30ean, aurreko gaztetxea galdu eta 3 egunetara Itzubaltzeta II gaztetxea okupatu zuten 400 bat auzokidek Errekagane kaleko aroztegian. Bertatik, uehunka gazte eta bestelako auzokideak pasatu dira, egindako hitzaldi, kontzertu, bazkari, jolas, erakusketa, gimnasio saio edo batzarretan, urteetan Itzubaltzetako kultur biriki askea izan dela. Gazteen topagunea ere bai, jakina, eta esan daiteke koadrila gutxi izango dela herrian bertan lagunik egin ez duena. Bitartean, PSE-EE eta, batez ere, PP behin eta berriro hura eraistea eskatu dute eta noizbait EAJk horren gaineko akordioren bat sinatu du, azkenean gauzatu ez zena.\nOrain arte sinatutako hitzarmen bakarra Itzubaltzeta Gazte Asanblada eta Getxoko Udalaren artean izan da, Gobela ibaiko uholdeek kaltetutako auzokideen alde lehentasun izan zutela biek. Aurretik, 2010eko abenduan, Getxoko Udalak Eusko Jaurlaritzaren esku utzi zuen gaztetxearen etorkizuna. Egoerak sortutako egonezina hedatzen joan zen herrian eta 2011ko azaroan 30 eragilek eta 400 bat auzokidek osatutako Itzubaltzeta Gaztetxearen Lagunak Plataformak ezagutarazi zuen Gobelako lanetarako plan ofizialek talka egiten zutela gaztetxea jarraitzearekin eta biak osagarriak bihur zitezen kanpaina abiatu zuen. Gaztetxeko kolektiboek lanak ahalbidetzeko zentroa behin-behinean itxi eta jarduerak beste toki batera eramatea onartu zuten, beti ere Udalak toki alternatiboa utzi eta gaztetxera bueltatzeko aginduarekin. Bueltan, baina, jabe pribatua beharrean Getxoko Udala izango da lokalaren nagusia. Udalak utzi zien Ezekiel Agirreko etxe merke bat, "Merkel etxea" deitzen dutena, espazioan eta baldintzetan suposatu duen murrizketagatik.\nPasa den irailaren 30ean, gaztetxearen 10. urtebetetzean, Getxoko Udalbatzak baimena eman zion Udal Gobernuari gaztetxeko lursaila erosteko, horretarako 1.501.000 euroko funtsa agindu zuela. Itzubaltzeta Udal Gaztetxea litzateke.


otsaila 2015 - Boligrafo gorria\nHilabetea: otsaila 2015\nUsopop jaialdiaren 6. edizioa badator: zein da zein aurtengo kartelean?\nMaiatzaren 30ean da hitzordua, Sarako Lizarrietan. Lapurdiko inguru horretan antolatu ohi den musika jaialdia erreferentziazko zita bihurtzen ari da Euskal Herriko indie panoraman. “Musika berriak eta Amalurra” goiburuarekin, nazioarteko musikariak eta euskaldunak uztartu izan dituzte aurreko edizioen karteletan; eta musikaz […]\nDirua galgarri: moralkeria da delitua\nHizketan hasi baino lehen, zutitu eta jo diezaiogun txalo zaparrada bat Mariano Izetaren Dirua galgarri nobela berriz argitaratzeko ideia eduki duenari, kasik sen arruntaren kontrako apustu editoriala baita euskarazko genero beltzaren genesia izan zen liburua paper berritan inprimatzea. Baztango Nobela […]\nDena ez da Charlie: prekarietateak ere hiltzen ditu komikiak Frantzian\nKomikigileak interesatzen zaizkigu, baina segun eta zer esaten duten, ez hainbeste. Angulemako jaialdi ezaguna igandean bukatu zen eta Bidasoaren hegoaldean bizi garenoi kontatu digutena, gaztelaniaz noski, zera da: Charlie Hebdoren aurkako atentatuaren oihartzunek hartu dutela festibala.


5 bizitza hack ile lehor, kizkur eta koloreztatuentzat - Edertasuna 2022\n5 bizitza hack ile lehor, kizkur eta koloreztatuentzat\nLehortu ilea ohiko kamiseta batekin garbitu ondoren\nEz ahaztu aire girotua\nEz dago banda elastikorik eta buruko zintarik\nEz joan borda ilea garbitzearekin\nDo Yourself Hun Hair\nIle natural leuna eta zetatsua duten pertsonak ez dira konturatzen zein zorte duten. Azken finean, ile lehorra, kizkurra edo tindatua dutenek arreta berezia behar dute. Baina ezer ez - zure bizitza asko erraztuko duten 5 bizitza hack daude …\nIlea eskuoihal gogor batekin igurztea hauskorra, zatitua eta itsusia izatea da. Ile hezea ahalik eta leunen tratatu behar da beti. Adibidez, dutxatu ostean, hartu kamiseta zahar arrunt bat (baina garbia) eta lehortu ilea igurtzi gabe.\nUkitu berezi bat behar duen ilea baduzu eta aldian-aldian kolpea lehortzen baduzu, girotzaileak zure lagunik onena izan behar du. Batez besteko pertsona batentzat, nahikoa da 50 kopeck-eko baldintzatzailea; hala ere, ilean geruza lodi batean zabaldu behar duzu osasuna hobetzeko hezetasun handia emateko.\nIlea goma batekin estutzea txarra da guztiontzat, baina ile lehorra, kizkurra edo tindatua duten pertsonentzat erabateko delitua da. Kizkurrak ondo estutu beharrean, hobe duzu zinta elastiko eta leunak erabiliz txukun-txukun sartzea.\nGarbitzeak ilea garbitzeaz gain, koipe naturala garbituz lehortzen du. Hori dela eta, ilea maiz garbitzen baduzu, ilea korapilatu eta zatitu egingo da. Koloretako ileari dagokionez, zenbat eta maizago garbitu, orduan eta azkarrago garbitzen da pintura.\nGoizean lo egin baduzu, festa zaratatsu baten ostean burua ajea zatitzen ari bazara, ilea txukuntzeko astirik ez baduzu, Hunen orrazkera da zure salbazioa. Lehenik eta behin, busti zure ilea luzera osoan. Ondoren, bereizi ilearen herena koroan. Bihurri ezazu txirikorda edo txirikorda batean - gero opil bat. Ziurtatu ikusezinekin. Prest!\nJarraitu gure beste berriak Facebook eta VKontakte-n!


Etxenike eta Ikastola - Elorrioko Txintxirri Ikastola\nEtxenike eta Ikastola\n» Etxenike eta Ikastola\nPedro Miguel Etxenike euskal zientzialariak ikastolak oparitutako bertsoak bere bulegoan ditu bere diploma eta hainbat sarien ondoan.\nEuskal Telebistako Bisitaria programan Etxenike izan zen gonbidatua eta Euskitzek egindako elkarrizketan bere eguneroko bizimodua ezagutzeko aukera izan genuen. programaren hasierako partean, bere bulegoan aritu ziren berbetan eta horman zituen diploma eta tituluen artean….ai ene! Elorrioko Txintxirri Ikastolako ikasleek egindako bertsoak zeuden.\nIkastolaren 40. urteurrenean hainbat ekintza egin ziren eta horietako bat Etxenikeren hitzaldia izan zen. Gurekin izan zen, Arriolan, zientziaren inguruan solasaldi bikaina eginez.\nHemen ikus dezakezue berriro programa (13. minutua)


Udal komunikabidea 2020-12-29 | 0\nOgasun saileko ordezkariak hartutako erabakiaren bidez 2020ko 3. HIRUHILEKOari dagokion Uraren Hornidura eta Estolderia Zerbitzuagatik Tasaren padroia onetsi eta gero, jendaurreko informaziora jartzen da. Era berean, Gipuzkoako Lurralde Historikoko Zergabilketa Erregelamendua onesten duen abuztuaren 2ko 38/2006 Foru Dekretuaren 18. artikuluan galdatzen den borondatezko zergabilketaren epea eta modua adierazten dira. Hori guztia ondoko arau hauen arabera.\ng) Zergabilketa epea: 2020ko ABENDUAREN 28tik 2021eko ABENDUAREN 31 arte, biak barne.\nh) Sarrera modua: Helbideratutako ordainagiriak hasiera batean otsailaren 15ean kargatuko dira baimendutako Entitate eta kontuan, eta geroago bigarren karga bat egingo da maiatzaren 28an, hirugarren karga bat irailaren 3an eta laugarren karga bat 2021eko abenduaren 31n, ordaintzeko epea luzatu nahi duten zergadunentzat.\ni) Erreziboa helbideratuta ez daukaten zergadunek, beren ordainketak Udal honen ZU! Arreta zerbitzuan egin ditzakete, edo edozein entitate laguntzailetan goian aipatutako epea amaitu bitartean.


Navajo herriaren etxea. Deia, Noticias de Bizkaia\nHaien lurrak kendu zizkieten petrolioa ustiatzeko. Egun erreserba itxietan bizi dira eta hainbat natura-parke kudeatzen dituzte\nAne Irazabal @AneIrazabal - 2017(e)ko azaroaren 26a, igandea - 17:50etan eguneratua\nDesertu gorriaren erdian altxatzen diren harritzarrek osatzen dute 'Monument Valley'(A.Irazabal)\nHaien lurrak kendu zizkieten petrolioa ustiatzeko. Egun erreserba itxietan bizi dira eta hainbat natura-parke kudeatzen dituzte. Navajoek bazterkeria sistematikoa pairatu dute, baina beraien ohiturek bizirik diraute\nNizhonik oroigarri negozio txiki bat dauka errepide galdu baten erdian. Egurrezko dendatxoa da eta arranoen lumak saltzen ditu bertan. Nizhoni navajoa da, hau da, Amerikako Estatu Batuetako amerindiar herririk jendetsueneko kidea. “Gure familiari erreserba honetan bizitzea egokitu zaigu. Lur zati honetan 40.000 pertsona bizi dira”, azaldu digu bere dendatxoaren aurrean.\nEmakume honen komunitatea ez dago nolanahiko eremuan. Izan ere, Utah eta Arizona estatuen artean dagoen Monument Valley natura-parkea kudeatzen dute navajoek. Hollywoodeko western filmetako agertoki izugarria izan ohi da Monument Valley. John Forden filmek erreserbaren natura basatia erakutsi zuten, bada, XIX. mendeko gerra krudelen eta desjabetzeen errealitatea. Forest Gump filmak, berriz, Tom Hanksen korrikaldia erakutsi zuen eta Thelma &Louise-k bi lagunen ihesaldia. Erreserba tabako marka famatu baten publizitatean ere agertu ohi da. Eta ez hori bakarrik. Bakeroen eta indioen arteko gerren paisaia arrunta ere bada.\nMonument Valley-k arroken bailara esan nahi du navajo hizkuntzan, eta ez da gutxiagorako. Desertu gorriaren erdian altxatzen diren harri puska handiek forma ikusgarriak dituzte. “Jainkoak sortu zituen lurra eta zerua batzeko. Monument Valley-eko arrokak dauden tokian jarri ziren gure tribua babesteko. Gure erronka da harri sakratuak zaintzea”, adierazi du Nizhonik.\nHorregatik, emakumearen familia osoak lan egiten du natura-parkean. Nizhoniren aita Monument Valley-eko gida turistikoa da. “Goizean goizetik zaldian joaten gara arroken azpitik paseatzera. Inguruan arrano eta putre erreserbak daude. Eguzkia ateratzen denean, gorriz argiztatzen ditu harriak”, adierazi du. Nizhoniren lau seme-alabak ere erreserbaren baitan jaio dira, alegia, arroken azpian dagoen karabana batean.\nFamilia osoak lotura sakona du eremuarekin. “Nire aitak parkeko hotel bakarra kudeatzen du”, azaldu digu alabak. Senarrak, berriz, kanpaleku bat dauka eta gauez izarrak ikusteko kanpadendak alokatzen dizkiete bisitariei. Natura-erreserbara sar-tzeko beharrezkoa da arratsaldeko seiak baino lehenago iristea. Bertako ilunabarraren edertasunak ez du parekorik.\nNavajoek dineh deitzen diote haien buruari eta lotura berezia dute ama naturarekin. Tribu amerindiarren mitologiak izarren boterean sinesten du eta uste dute izarrek gidatzen dutela haien bidea. “Jainkoak esan zigun Monument Valley-ra iristeko. Guk kasu egin genion eta han geratu ginen. Inoiz ez dugu lurraldea bakarrik utziko”, dio Nizhonek.\nALKOHOLISMOAREN ARAZOA Baina navajoen erreserbak lurralde idorrak eta pobreak dira. Baliabiderik gabekoak. Utah, Arizona eta Colorado estatuen artean bizi dira kide gehienak eta 300.000 pertsonatik gora zenbatzen dituzte estatistikek. Erreserbetan barruan lege lehorra dago indarrean eta ez da alkohol salmentarik onartzen. Izan ere, navajo komunitateak arazo larriak ditu alkoholismoarekin. Langabeziaren eta bazterkeriaren ondorioz, tribu amerindiarrek Amerikako Estatu Batuetako alkoholismo tasarik altuena dute. Nizhonik uste du bigarren mailako herritarrak direla: “Botere guneetatik kanpo gaude. Hemen zaila da lana aurkitzea. Washingtonek ez ditu Amerikako berezko tribuak errespetatzen”.\nHorregatik, agian, inguru honetako eremuak husten ari dira. Azken urteetan gazteek hiri eremuetara migratu dute, lan aukera hobeen bila. Navajo komunitateetako hezkuntza sistema oso baxua da eta gutxi dira unibertsitate ikasketak egitera iristen diren gazteak. AEBetako gainon-tzeko tribuak bezala, navajoek haien lurrak galdu zituzten biztanle zuriek petrolioa eta bestelako lehengaiak ustiatzen hasi zirenean. “Lurrak ez ziren gureak, denonak ziren. Navajoek ez dugu jabetza pribatuan sinesten;halere, alboratu egin gintuzten”, kontatu du Nizhonek. Orain erreserba itxietan bizi dira, ezerezaren erdian, baina ez dute amore ematen.


“ATERA ETA LEHIATU, AHAL BEZAIN BESTE” : KIROLETIK\n“ATERA ETA LEHIATU, AHAL BEZAIN BESTE”\nSasoi gogor baten ostean, Kauldi Odriozola zumaiarra maite duena egitera bueltatu da, eskubaloi partiduak jokatzera. Hain zuzen ere, bere itzulerarekin batera, C.D. Bidasoako zale zati handiena ere bueltatuko da. Neurketa handi baten atarian, hegaleko zumaiarra Antxeta Irratiko mikrofonoak bisitatu ditu.\nBartzelonaren aurka zer egin daiteke?\nAhal den ondoen kantxara atera eta lehiatu behar dugu. Ez da sekretua Bartzelonaren aurka jokatzea oso zaila dela, beste edozein talde baino maila altuago batean dago. Talde kataluniarraren aurka jokatzen dugun nuerketa guztietan bezala, dena emango dugu eta lehiatzera irtengo gara.\nNeurri berriekin, Artalekura zaleen zati handi bat bueltatuko da. Gogotsu al zaudete Artaleku ia beterik ikusteko?\nPasa den denboraldiko partidu gehienak Artaleku hutsik zegoela jokatu genuen eta asko nabaritu zen. Artaleku bezalako pista batean, taldekideoi oso lagungarriak zaizkigu zaleak. Alde horretatik, denboraldi tristea izan zen eta aurten horien itzulera asko eskertuko dugu.\nMunduko talde onenaren aurka, 1.500 eztarri garrantzitsuak izango dira…\nOso garrantzitsuak. Nire ustean, duela bi urte bizi izan genuen giroa errepikatuko da, jokalariontzat oso garrantzitsua dena. Bartzelonak Artaleku bisitatzen duenean, giro berezia sortzen da Artalekun eta jendeak inoiz baino gehiago hauspotzen gaitu.\nNola baloratzen duzu Leo Renauden itzulera?\nJokalari eta fitxaketa ona da. Leo Renaudek lehen lerroa indartuko du, ezker alboko postuan beste jokalari bat batuko dugu eta hori berri ona da. Gure taktikak eta sistemak ondo ezagutzen dituen jokalaria da eta egokitzapen erraza izango du taldean. Oso zaila izaten da gauden garaian fitxaketa ona eta ezaguna egitea eta zuzendaritzak lortu du. Konfiantza osoa dut Leorengan, lehen egunetik gauzak ondo egingo dituela ziur naiz.\nRodrigo Salinas min hartuta dago, eskuin alboan minutuak batu beharko dituzu. Nola ikusten duzu zure burua postu horretan?\nBartzelonaren aurka zailagoa da postu horretan jokatzea, munduko talde onena da eta oso defentsa indartsua du. Are zailagoa da alboko bezala edota lehen lerroan jokatzen baduzu. Dena den, ni alboko edota hegaleko postuan ondo sentitzen naiz, jokatu nahi dut, minutuak pilatu eta berdin zait zein postutan jokatu. Aurreko denboraldian lesio larria izan nuen, lehen neurketetan nabaritzen ari naiz ez nagoela ehuneko ehunera, baina lehen bi jarudnaldietan sentsazio onak izan ditut.\nBartzelonaren aurka jokatzen denean, asteko lanean kontzentrazio desberdina nabaritzen da taldean?\nGuk beste edozein partidu bezala hartzen dugu. Munduko jokalari onenen aurka jokatuko dugu, baina Sacyr Asobal Ligako jardunaldi arrunt bat da, bi puntu besterik ez daude jokoan. Agian, beste edozein neurketa garrantzitsuagoak dira Bartzelonakoarena baino. Jakitun gara puntu bat eskuratzea oso zaila izango dela; beraz, aste honetan, ahalik eta hobekien prestatzen aritu gara, larunbatean ahalik eta ondoen jokatzeko. Sorpresa emateko aukera baldin badugu, emango dugu.\nBuruan Antequera, Sin fin, Leon eta Logroñoren aurkako partiduetan duzue?\nBartzelonaren aurkako norgehiagokan, gaudenok, dugun guztia emango dugu irabazteko. Jon Azkue, Julen Aginagalde eta Rodrigo Salinas gabe, baja garrantzitsuak direnak, ez dute talde kataluniarraren aurka jokatuko eta are gehiago zailtzen du erronka. Neurketa honen ostean datorrena da benetan guretzat garrantzitsua, lau partidu ezinbesteko ditugu aurretik eta sasoi betean izan behar gara. Hilabete potentea dugu aurretik eta itxura ona eman behar dugu.\nNola baloratzen duzu jokalari gazteak lehen taldean egiten ari diren lanaren inguruan?\nOso ondo ari dira, jokatzeko dituzten aukerak ondo baino hobeto baliatzen ari dira. Azken partiduetan, gehien bat, Eneko Furundarena eta Gorka Nieto aritu dira lehen taldean, baina beste gazteak ere gogor entrenatzen ari dira eta oso positiboa da, bai beraientzat, bai klubarentzat. Balioan jarri behar dute hemen lehiatzeko aukera ematen zaiela, minutu garrantzitsuetan entrenatzaileak kantxarazten dituztela. Esperientzia hartzeko eta minutuak pilatzeko aukera paregabea dute.


Oraingoz txikiak badira ere, euriak zenbait arazo sortu ditu gurean ere - Debagoiena - Goiena.eus\nOraingoz txikiak badira ere, euriak zenbait arazo sortu ditu gurean ere\nLarraitz Zeberio Lekuona 2013-05-18 14:42\nUr-putzuak sortu dira hainbat errepidetan, eta lurjausia egon da Eibarretik Elgetarako bidean.\nPrezipitazio maila dela-eta Meteorologiako Zuzendaritzak abisu horia eman du Gipuzkoa barnealderako. Goiz korapilatsua izan da lurraldean. Debagoienari dagokionen errepideetan sortu diren ur-putzuak, eta zenbait tokitan gertatu diren lurjausiak izan dira albiste.\nLurjausia gertatuta da, esaterako, Eibartik Elgetara doan GI-2639 errepidean, Isasi okindegitik apur bat gorago. Ertzaintzatik jakitera eman dutenez 04:40ean gertatu da zuhaitzak, ura, harriak eta lohia amildu denean. Errepideetako garbiketa taldea bertan izan da, eta 07:00etara garbi zegoen bidea. Hori bai, seinalizatuta jarraitzen du.\nAbisu horian jarraituko dugu 21:00ak arte. Iragarpenak dio metro koadroko 60 litro ur pilatu daitezkeela. Beraz, euri-jasak, ur-putzuak eta lurjausiak gerta daitezke oraindik ere. Eusko Jaurlaritzako Segurtasun Sailetik gomendatzen dute ahal dela autorik ez hartzeko, hartu beharra izanez gero errepide nagusiak edo autobideak erabiltzeko eta ibai edo ur-guneetatik urruntzeko, batez ere urpetu daitezkeen garajeetatik edo ur-putzuak sor daitezkeen inguruetatik.


Jones konderria (Mississippi) - Wikipedia, entziklopedia askea.\nJones konderria (Mississippi)\nJones konderriaren kokapena AEBtan\n31°37′N 89°10′W / 31.62°N 89.17°W / 31.62; -89.1731°37′N 89°10′W / 31.62°N 89.17°W / 31.62; -89.17\n1.799,51 km2 (%99.3)\n12,72 km2 (%0.7)\nJones konderria (ingelesez: Jones County) Mississippiko konderri bat da, Ameriketako Estatu Batuetan. Hiriburua Laurel and Ellisville da. 2010eko zentsuaren arabera 67.761 biztanle zituen, Jones kilometro koadroko azaleran.\nJones konderriak 1.812,24 kilometro koadro ditu. Horietatik 12,72 ura dira. Beste 1.799,51 lurra dira. Biztanleria dentsitatea 37,39 da.\n2010eko zentsoan bizi ziren 67.761 pertsonetatik 47.631 txuriak edo hispanoak dira. Horietatik hispano edo latino kategorian 3.199 dira. 19.076 beltzak edo afroamerikarrak. 288 amerikar natiboak ziren eta 7 Hawaii edo Pazifikoko irletako natiboak. 302 asiarrak ziren. Bestelako arraza bat kategorian 25 biztanle daude. Bukatzeko euren burua arraza bat baino gehiagotan 432 pertsonek kokatzen zuten.\nMultimedia: Jones County, Mississippi\nOrriaren azken aldaketa: 13 abendua 2019, 23:54.


Argizaiolari buruzko erakusketa ikusgai dago Lekeitioko Barandiaran aretoan-Lea-Artibai eta Mutrikuko Hitza : Lea-Artibai eta Mutrikuko Hitza\nArgizaiolari buruzko erakusketa ikusgai dago Lekeitioko Barandiaran aretoan\nEuskal Ezkontzako gurdian eramaten dituzten tresnak balioan jarri eta bakoitzari buruzko erakusketa bat antolatzea erabaki du Gora Buru Kultur Elkarteak. Lehen erakusketa ikusgai dago jada, eta argizaiola du protagonista. Argizaria kiribilduz biltzeko eta hildakoen aldeko erlijio ospakizunetan zehar piztua mantentzeko erabiltzen ziren zurezko argizaiolek XVI. mendean edo XVII. mendearen hasieran dute jatorria, eta garai eta toki ezberdinetan erabiltzen ziren argizaiolen eredu desberdinak ikusi ahalko dira Barandiaran aretoan azaroaren 5era arte zabalik egongo den erakusketan.\nBarandiaran aretoan ikusgai dauden argizaioletako batzuk.\nSebastian Altonaga Garcia de Gamboa berangarrak egindako argizaiolak dira. Altonagak aspalditik duela euskal kultura ikertzeko zaletasuna azaldu dute Gora Buru elkartekoek, eta jatorrizko eredua hartu, argazkia atera, eta argizaiola lantzen duela zehaztu dute. “Arlo asko jorratu dituen arren, orain dela zortzi urte hasi zen argizaiolak egiten. Baserrietatik, museoetatik eta liburuetatik jasotako ereduak landu ditu, eta berak egindako 400 bat argizaiolen bilduma dauka”. Horietako batzuk miretsi ahalko dira egunotan, Lekeition.\nArgizaiolez gain zeukaten erabilpenari buruzko azalpenak eta datu historikoak ere aurkituko dituzte bisitariek aretoan.\nOrdutegia. Erakusketa 19:00etatik 21:00etara egongo da ikusgai astegunetan, eta 12:00etatik 14:00etara eta 19:00etatik 21:00etara jaiegun eta asteburuetan.


Atzerrian ezkondu naiz, nola legeztatuko dut nire ezkontza? - Justizia Administrazioa Euskadin\nAtzerrian ezkondu naiz, nola legeztatuko dut nire ezkontza?\nMaitasunak ez du mugarik. Espainiarra bazara eta atzerritar batekin ezkondu bazara edo atzerrian ezkondu nahi baduzu, jakin ezazu ezkontza horrek ez duela berehalako balioa Espainian. Horregatik, Espainian legeztatu arte ez du balio juridikorik izango. Eta, zer egin behar da legeztatzeko? Erregistro Zibilean erregistratu behar duzu. Jarraian nola egin behar duzun azalduko dizugu.\nBi aukera daude. Lehenengoa honako hau da: ezkondu zareten lekutik gertuen dagoen Espainiako Kontsulatuko Erregistro Zibilean inskribatzea; era horretara, Madrileko Erregistro Zibil Nagusian erregistratuta geldituko da. Bigarrena, honako hau: ezkontideak Erregistro Zibil Nagusira joatea. Kontuan izan behar duzue aurkeztu behar duzuen dokumentazioa ezkontza motaren araberakoa izango dela; hau da:\nElizan ezkondu bazarete, hau da aurkeztu beharreko dokumentazioa:\nLegediak zehazten dituen inguruabarrak jasotzen dituen eliza- ziurtagiria.\nEspainiako Erregistro Zibilak igorritako ezkontide espainiarraren edo naturalizatutakoaren hitzez hitzeko jaiotza-ziurtagiria.\nEzkontide atzerritarraren jaiotza-ziurtagiria.\nEspainiako nazionalitatea eskuratu duen ezkontidearen Nortasun Agiri Nazionala.\nDatuak jasotzen dituen adierazpen-orria.\nEzkontza zibila izan bada:\nAtzerriko Toki-erregistro Zibilak igorritako ezkontza-ziurtagiria.\nHorrez gain, ezkontide bietako bat dibortziatuta badago, orri bazterreko ohar baten bidez ezkontzaren desegitea jasota duen aurreko ezkontzako hitzez hitzeko ziurtagiria eta dibortzio-epaia aurkeztu behar ditu. Eta alarguna bazara, ezkontide izandakoaren hitzez hitzeko heriotza-ziurtagiria aurkeztu behar duzu.\nZuen ezkontza inskribatu ondoren, Erregistro Zibil Nagusiari zuen ezkontza-ziurtagiria nahi duzuenean eska diezaiokezue.\n2012ko urriaren 18ean argitaratua. Honi buruz gehiago irakurri: Erregistro Zibila eta Bake Epaitegiak. 234 Iruzkinak.\nWebmaster de JustiziaEus2020/01/02\nWebmaster de JustiziaEus2019/10/02\nWebmaster de JustiziaEus2019/04/08